Summary: Myös uusi hallitus aikoo kirittää asuntorakentamista tiivistämällä yhteistyötä kaupunkien kanssa.

Asumisen rahoitus- ja kehittämiskeskus (ARA)

Rakennuskurjet ovat olleet tuttu näky pääkaupunkiseudulla koko edellisen hallituskauden ajan. Uusien asuntojen rakentamista on vauhdittanut paitsi myönteinen talouskehitys, myös valtion ja kuntien välisen yhtyeistyön tiivistäminen.
 Valtio ja Helsingin seudun kunnat solmivat 2016 maankäyttöä, asumista ja likkennehankkeita koskevat niin kutsutut MAL-sopimukset, joilla tavoiteltiin kaikkiaan 60 000:ta uutta asuntoa.
 – Asuntorakentaminen on erittäin korkealla tasolla ja nykyisen nelivuotiskauden tavoite tulee ylittymään selvästi, ympäristöministeriön asuntoneuvos  Tommi Laanti  sanoo.
 Ympäristöministeriön ennakkoarvion mukaan uusia asuntoja on valmistumassa sopimuskaudella jopa 63 000. Pääkaupunkiseudun asuntorakentamisessa hätyytellään jo 70-luvun parhaiden vuosien tasoa.
 – Myös pitkään jatkunut hyvä suhdanne asuntorakentamisessa on auttanut tavoitteen saavuttamisessa, mutta kyllä näiden sopimuksessa mukana olevien Helsingin seudun kuntien tahtotila, jolla on voitu parantaa asuntotuotannon edellytyksiä on merkittävästi tässä auttanut, Laanti summaa.
 MAL-sopimukset myös uuden hallituksen ohjelmassa
 Valtion ja kuntien välistä yhteistyötä tiivistävät maankäyttöä, asuntorakentamista ja liikennehankkeita koskevat MAL-sopimukset löytyvät myös vastikään työnsä aloittaneen pääministeri  Antti Rinteen  (sd.) johtaman uuden hallituksen ohjelmasta. Valtion ja kuntien välisten sopimusten aikajännettä on myös tarkoitus pidentää nykyisestä neljästä vuodesta kahteentoista vuoteen.
 Asumisen rahoitus- ja kehittämiskeskus kiittelee uuden hallituksen aikeita. Aran mukaan oleellista pääkaupunkiseudun asuntopulan ratkaisemisessa ja kohtuuhintaisten asuntojen lisäämisessä on juuri tiivis yhteistyö kuntien kanssa.
 – Sopimuskausien pidentäminen kahteentoista vuoteen on hyvä ajatus. Näin olisi näkymä pidemmälle, kun tavoitellaan lisää asuntoja ja hiilineutraalia Suomea, Asumisen rahoitus- ja kehittämiskeskuksen johtaja  Jarmo Linden  sanoo.
 Linden muistuttaa, että asumisella ja liikenteellä on huomattava merkitys myös päästöjen vähentämisessä.
 – Olennaista on, että kaupungit pystyvät jatkossa osoittamaan pitkäjänteisesti riittävästi tonttimaata asuntotuotantoon.
 "Myös pienituloisten pitää voida asua kasvukeskuksissa"
 MAL-sopimusten kokonaistavoite 2016–2019 on siis ylittymässä komeasti, mutta kohtuuhintaisten asutojen eli esimerkiksi valtion korkotukeman vuokra-asuntojen tuotannon osalta ollaan kuitenkin hieman jäämässä tavoitteesta.
 Kohtuuhintaiset asunnot ovat edellytys työvoiman liikkumiselle ja Suomen kilpailukyvyn parantamiselle.
 – Myös pienituloisten pitää voida asua kasvukeskuksisssa, Linden sanoo.
 Kohtuuhintaisen eli valtion tukeman tuotannon nelivuotistavoite oli 16 500 uutta asuntoa.
 Valtion tuella rakennettujen asuntojen vuokrat ovat Helsingissä keskimäärin puolet edullisempia kuin vapailla markkinoilla. Jos kohde on rakennettu valtion korkotukilainalla siinä on noudatettava omakustannusperiaatetta eli vuokraan sisällytetään vain todelliset kustannukset rakentamisesta ja ylläpidosta. Muissa suuremmissa kaupungeissa ero ei kuitenkaan ole näin suuri vaan puhutaan noin parinkymmenen prosentin erosta markkinahintoihin.
 – Ongelmia on toki ollut näiden kustannusten kanssa ja joitakin hankkeita on nyt jouduttu karsimaan tai lykkäämään. Asumisen rahoitus- ja kehittämiskeskuksen johtaja Jarmo Linden toteaa.
 Ministeriön ennnakkoarvion mukaan myös valtion tukeman tuotannon osalta MAL-kauden tavoitteet ovat toteutumassa noin 90-prosenttisesti.
 – Noin 90-prosenttisesti tavoite on toteutumassa ja on parannus aiempaan, mutta hieman toki tältä osin ollaan tavoitteesta jäämässä, ympäristöministeriön asuntoneuvos Tommi Laanti myöntää.
 Myös Laanti kiittelee uuden hallituksen kaavailemia pidempiä MAL-sopimuskausia.
 – Helsingin-seutu on kasvun veturi, ja tänne tarvitaan kohtuuhintaisia asuntoja ja toimiva liikennejärjestelmä, Laanti sanoo.
 Suhdanteilla iso merkitys kohtuuhintaiseen tuotantoon
 Asumisen rahoitus- ja kehittämiskeskuksen johtaja Jarmo Linden uskoo, että kipeästi kaivattu kohtuuhintainen asuntotuotanto kasvaa entisestään tulevalla MAL-kaudella.
 Linden sanoo, että suhdanteilla on suuri merkitys valtion tukeman vuokra-asuntotuotannon käynnistämisessä. Valtion korkotukema vuokra-asuntotuotanto toimii suhdanteita vastaan.
 – Koska suhdanne on kääntymässä, niin varmasti on paremmat edellytykset tulevalla MAL-kaudella lisätä entisestään tätä Ara-tuotantoa, Linden vakuuttelee.
 Lue myös
 Ylisuurten vuokrankorotusten pitäisi jäädä historiaan – hallitusohjelma lupaa parannuksia vuokralaisten asemaan

Ministeriön yllätysraportti: Pääkaupunkiseudulle useita tuhansia asuntoja odotettua enemmän – "Suhdanteen kääntyminen lisäämässä kohtuuhintaisten asuntojen tuotantoa"


Summary: Kaksoiskansalainen ei päässyt töihin varuskuntaravintolaan. Oikeus katsoi, että rekrytoija toimi saamansa ohjeen mukaan.

Yle uutisoi keväällä 2017, että Puolustusvoimat  oli alkanut  rajoittaa kaksoiskansalaisten toimintaa Puolustusvoimissa.
 Silloinen puolustusministeri  Jussi Niinistö  (sin.) raivostui ja haukkui Ylen uutisen valeuutiseksi ja uutisankaksi.
 Puolustusvoimat ja ministeri vaativat oikaisua uutiseen.
 Yle ei uutistaan oikaissut, vaan kertoi jatkouutisessa, että salainen ohje kaksoiskansalaisten kohteluun tuli Puolustusvoimien Tiedustelulaitokselta.
 Poliisilla oli kolme syrjintätutkintaa
 Keskusrikospoliisi aloitti Ylen uutisten jälkeen kolme syrjintätutkintaa.
 Kainuun Prikaatia koskeva tutkinta lopetettiin. Syy oli se, että Puolustusvoimat selitti poliisille, että  kyseessä oli kouluttajan virhe , kun varusmiehille kerrottiin, ettei kaksoiskansalaisia oteta lennokkikoulutukseen.
 Toinen tutkinta päätyi valtakunnansyyttäjänvirastoon.
 Apulaisvaltakunnansyyttäjä totesi syyttämättäjättämispäätöksessään, että “kello pelasti” epäillyn syrjintäsyytteiltä. Tässä tapauksessa varusmies oli ennättänyt kotiutua armeijasta, ennen kuin häntä koskevat rajoitukset ehdittiin laittaa voimaan.
 Oikeus: Puolustusvoimilla oli lainvastainen ohje
 Kolmannesta syrjintäepäilystä saatiin tänään Helsingin käräjäoikeuden ratkaisu.
 Käräjäoikeus hylkäsi syrjintäsyytteen, mutta  pudotti melkoisen pommin .
 Pommi oli se, että oikeus katsoo, että Puolustusvoimissa on ollut lainvastainen ohje kaksoiskansalaisille.
 Oikeuden päätöksessä oli kyse Venäjän ja Suomen kaksoiskansalaisesta, joka oli hakenut töitä Vekaranjärven varuskuntaravintolasta.
 Ylen jutuissa naista on kutsuttu Jelenaksi, koska hän ei halua, että hänet tunnistetaan.
 Jelenalle ilmoitettiin sähköpostilla kesken työnhakuprosessin, ettei kaksoiskansalaista voi valita varuskuntaravintolaan töihin.
 Syyttäjä vei rekrytointia hoitaneen, sähköpostin lähettäneen miehen oikeuteen Jelenan syrjinnästä.
 Käräjäoikeuden ratkaisu on tuskaisaa luettavaa pääesikunnalle
 Jelenan rekrytointia hoitanut mies kertoi oikeudessa, että hän oli "tavallinen työntekijä", joka oli toiminut saamiensa ohjeiden mukaan. Mies kertoi, että ohje kaksoiskansalaisten kohteluun oli tullut Puolustusvoimista, Vekaranjärven varuskunnan turvallisuusupseerilta.
 Käräjäoikeus uskoi miestä ja katsoi, että Puolustusvoimien turvallisuusupseeri oli "tehnyt selväksi" Kairest Oy:lle (Jelenan rekrytointia hoitanut yhtiö), ettei varuskunnassa oleviin työpaikkoihin voitu ottaa töihin kaksoiskansalaisia.
 Oikeus kumosi rekrytointia hoitaneen miehen syrjintäsyytteen, koska tämä toimi saamiensa ohjeiden mukaan.
 Käräjäoikeuden ratkaisu on tuskaisaa luettavaa Puolustusvoimille.
 Oikeuden kannanotto laittoman ohjeistuksen olemassaoloon on niin jykevä, että valtakunnansyyttäjänvirastossa on todennäköisesti pakko miettiä, tulisiko asiassa käynnistää selvitys siitä, kuka on ohjeistuksen takana.
 Poliisin aiemmissa tutkinnoissa tähän kysymykseen ei ole saatu vastausta.
 Puolustusvoimat on kiistänyt jyrkästi kaksi viime vuotta kaksoiskansalaisen salaisen ja lainvastaisen ohjeistuksen.
 Entinen puolustusministeri totesi jo taannoin, että ohjetta on etsitty "kissojen ja koirien" kanssa, mutta mitään ei ole löytynyt.
 Se ei olekaan ihme, koska Yle on uutisoinut jo kaksi vuotta sitten, että ohje annetaan lähes aina suullisesti.
 Lue myös:
 Oikeus: Venäjän kaksoiskansalaista syrjittiin, kun Jelena ei päässyt töihin varuskuntaravintolaan – Lainvastainen ohje tuli Puolustusvoimista

Analyysi: Käräjäoikeus pudotti pommin Puolustusvoimiin – oikeus katsoo, että Puolustusvoimilla oli lainvastainen syrjintäohje kaksoiskansalaisille


Summary: Näyttelyn ensimmäisenä päivänä Boeingin johtaja pyysi Pariisissa anteeksi 737 Max-koneiden maahansyöksyissä kuolleiden omaisilta. Airbus lupasi uuden konemallin vuodeksi 2023.

Eurooppalainen lentokonevalmistaja Airbus on tuonut markkinoille uuden matkustajalentokoneen Pariisin ilmailunäyttelyssä. A321XLR-matkustajakone on entistä pidempiä matkoja lentämään pystyvä versio kapearunkoisesta A321-matkustajakoneesta.
 Uuden version kantama on 7 560 kilometriä ja ensimmäisten asiakkaiden on määrä saada se käyttöönsä vuonna 2023. Airbusin on määrä julkistaa ilmailunäyttelyn aikana lähes 200 ensimmäistä mallin tilausta.
 Pitkän kantaman kapearunkokone avaa mahdollisuuksia lentoyhtiöille avata mannertenvälisiä lentoja pienempiin kaupunkeihin, jotka eivät ole yhtiöiden kotikenttiä tai muuten liikenteen solmukohtia.
 – Tämä on matalan riskin investointi yhtiöille, jotka operoivat tällaisia reittejä, sanoi Airbusin markkinointijohtaja  Christian Scherer  Pariisissa.
 Kilpaileva yhdysvaltalainen lentokonevalmistaja ei ole vielä lanseerannut omaa vastaavaa tuotettaan, kun sen pitkän matkan kapearunkoinen 757-matkustajakone on jo poistunut tuotannosta.
 Poikkeuksellinen anteeksipyyntö
 Boeingin siviili-ilmailuyksikön johtaja Kevin McAllister on pyytänyt anteeksi yhtiön 737 MAX -koneille sattuneita onnettomuuksia uhrien omaisilta ja lentoyhtiöiltä, jotka kärsivät onnettomuuksista tai koneille asetetuista lentokielloista.
 - Olemme hyvin pahoillamme ihmishenkien menetyksestä, Kevin McAllister sanoi.
 Indonesialaisen Lion Airin ja etiopialaisen Ethiopia Airlinesin MAX-koneiden maahansyöksyissä kuoili yhteensä 346 ihmistä. Konetyyppi on ollut maailmanlaajuisessa lentokiellossa maaliskuusta lähtien.
 "Olemme hyvin pahoillamme"  Boeing
 - Olen pahoillani tästä aiheutuneesta häiriöstä, McAllister sanoi.
 McAllister ei osannut sanoa, koska konetyyppi saa jälleen lentoluvan.
 Onnettomuuksien jälkeen Boeing on joutunut selittämään tuotantotapojaan ja yrityskulttuuriaan. Aiemmin  Pariisissa yhtiön pääjohtaja   Dennis Muilenberg  myönsi, että yhtiö teki virheen Boeing 737 Max -konetyypin ohjaamon varoitusjärjestelmän ongelmien käsittelyssä.
 Hänen mukaansa yhtiön olisi pitänyt olla myös viestinnässään avoimempi.
 Lufthansan tulosvaroitus painaa tunnelmaa
 Pariisin ilmailunäyttely järjestetään joka toinen vuosi. Se vuorottelee Britanniassa järjestettävän Farnborough'n ilmailunäyttelyn kanssa.
 Ranskan presidentti  Emmanuel Macron  osallistui maanantaina koko viikon kestävän näyttelyn avajaisin Le Bourget'n lentokentällä. Paikalla on 2 400 näytteille asettajaa 48 maasta. Tilaisuuksiin osallistuu 142 000 vierasta.
 Ranskan presidentti Emmanuel Macron avasi Pariisin ilmailunäyttelyn maanantaina Pariisissa. Benoit Tessier / EPA
 Asiantuntijoiden mukaan näyttely sujuu alavireisissä tunnelmissa. Boeingin vaikeuksien ohella lentoalaa painavat hidastuva talouskasvu, kauppasotien ja alueellisten konfliktien uhka.
 Näyttelyn aattona alan  saksalainen suurtoimija Lufthansa  antoi vielä tulosvaroituksen.
 Lufthansa leikkasi myöhään sunnuntaina koko vuoden tulosodotuksiaan. Yhtiön tulosta painaa kova kilpailu Euroopan ja etenkin konsernin kotimarkkinooiden reiteillä Saksassa ja Itävallassa.
 Maanantaiaamuna Lufthansa osakekurssi putosi 12 prosenttia.

Pariisin ilmailunäyttely: Airbus lanseerasi uuden matkustajakoneen, Boeing pyysi anteeksi


Summary: Valtava sähkökatkos on teoriassa mahdollinen, muttei todennäköinen.

Koko Suomen pimentävä sähkökatkos on teoriassa mahdollinen, mutta äärettömän epätodennäköinen. Voimajärjestelmäasiamies  Petri Nieminen  Huoltovarmuuskeskuksesta kertoo, että Suomessa on käytössä "än miinus yksi" -periaate, eli mikään yksittäinen vika ei kaada sähkönjakelujärjestelmää.
 – Olkiluoto on suurin tuotantokeskittymä, ja vaikka jokin yksiköistä pettäisi, ei koko Suomen järjestelmä kaatuisi, Nieminen sanoo.
 Sunnuntaina Argentiinasta ja Uruguaysta katkesivat sähköt, kuten myös osasta Paraguayta. Sähkökatkoksen varsinainen syy ei ollut selvillä maanantaina, vaikka verkko oli jo ylhäällä. Uruguaylainen sähköyhtiö UTE ilmoitti, että jättikatkoksen aiheutti vika osassa Argentiinan verkkoa. UTE:n mukaan sähköjärjestelmää palautettiin toimintaan nollasta.
 Sähköverkko ei käynnisty yhdestä katkaisimesta
 Nieminen luettelee mahdollisia syitä Etelä-Amerikan sähkökatkokseen. Hän on tutustunut tilanteeseen median välityksellä. Samat syyt jakelun keskeytymiseen pätevät osin myös Suomeen.
 – Ensimmäisenä tulee mieleen tuotannon ja kulutuksen epätasapaino, jolloin sähköjärjestelmä saattaa kaatua. Tyypillisesti näin käy kulutuksen ollessa paljon suurempi, mutta voi käydä toisinkin päin, Nieminen kertoo.
 Erillisen teknisen vian ei pitäisi pystyä kaatamaan koko verkkoa, kun sähköjärjestelmä on hyvin suunniteltu ja sietokykyinen. Maantiede ja hintasyyt voivat tehdä Niemisen mukaan yhdestä sähköasemasta tai muuntajasta liian kriittisen. Muita mahdollisuuksia ovat sabotaasi, kyberhyökkäykset ja tietojärjestelmän vikaantuminen, joko tarkoituksella tai vahingossa.
 – Sähköjärjestelmän hallinta menetetään, tai sitä ohjaillaan jostain muualta. Tekninen vika voi olla tarkoituksella aiheutettu.
 Ensiksi sähkö palautuu Suomessa sairaaloihin ja viranomaisille, viimeisenä kesäasuntoihin. Suomessa ei ole lain määräämää järjestystä, mutta Nieminen kertoo, että sähköyhtiöt ovat huolehtineet häiriötilanteisiin valmistautumisesta.
 Blackoutin, eli vakavan sähkökatkoksen, jälkeen voimalaitokset itse tarvitsevat virtaa käynnistyäkseen. Sähköt palautuvat vaiheittain.
 – Hyvin harvat sähkölaitokset voivat käynnistyä, jos ympäröivä verkko on jännitteetön, Nieminen sanoo.
 Seuraava lähempänä kuin edellinen
 Suomen sähkönjakelun ongelmat Nieminen jakaa kolmeen vakavuuden mukaan.
 – Puhutaan häiriötilanteista, vakavista häiriötilanteista ja poikkeusoloista. Poikkeusoloja ei ole ollut sodan jälkeen, hän sanoo.
 Edellisen kerran kantaverkkovian takia suuri alue oli sähköttä vuonna 1974. Alajärven sähköasemalle tuli iso vaurio, ja iso osa Etelä-Suomea oli pimeänä neljännesvuorokauden.
 – Yleisesti uskotaan, että seuraava suurhäiriö on nyt lähempänä kuin edellinen. Riippuvuus sähköstä kasvaa huimaa vauhtia, mikä on hyvä asia ympäristöarvojen kannalta. Samalla sähköjärjestelmän huoltovarmuus korostuu, Nieminen sanoo.
 Jos Suomessa sattuisi koko maan pimentävä katastrofi, voimaan astuisi valmiuslaki, joka velvoittaisi myös elinkeinoelämän mukaan talkoisiin.
 – Yritykset tekevät työtä innokkaasti ja vakavamielisesti varautumisen kehittämiseksi energia-alalla. Se on heidänkin etunsa, Nieminen sanoo.
 Suomessa varajärjestelmät ja -generaattorit toimivat Niemisen mukaan pitkälti öljyjalosteilla. Ne ovat helposti varastoitavia ja siirreltäviä energianlähteitä. Uusi hallitusohjelma on linjannut, että fossiilisten polttoaineiden käyttö puolittuu vuoteen 2030 mennessä.
 – Öljyn käyttö ei ole sinänsä ympäristöongelma, koska kyse on varajärjestelmistä. Emme Huoltovarmuuskeskuksessa tietenkään vieroksu uutta, mutta koetellut varajärjestelmät ovat usein parempia kuin nippu uusia aplikaatioita, Nieminen veistelee.
 Lue lisää :
 Suuri osa Argentiinan ja Uruguayn pimentäneestä sähkökatkoksesta on korjattu
 Sähkökatko pimensi Argentiinan ja Uruguayn – "Jos nyt olisi arkipäivä, olisi kaaos"

Yksittäinen vika ei kaada suomalaista sähkönjakelujärjestelmää – Etelä-Amerikan kaltainen blackout olisi mullistus


Summary: Uusi tehokas jätevedenpuhdistamo puhdistaa vuonna 2040 yli puolen miljoonan ihmisen jätevedet.

Kallioon poratussa luolastossa Espoon Blominmäessä on hieman vilakkaa. Melkein pitäisi olla paksu takki päällä, vaikka on kesä. Täällä, yli 25 metriä merenpinnan alapuolella aiotaan käsitellä vuodesta 2022 lähtien noin 400 000 ihmisen jätevedet Espoosta ja Kauniaisista, Kirkkonummelta, Siuntiosta ja Länsi-Vantaalta.
 Blominmäessä luolan poraus alkaa olla tehty ja nyt on siirrytty itse rakenteiden paikalleen pystyttämisen palapeliin. Kallion jyrsintä, poraus ja räjäytykset sen sijaa jatkuvat vielä neljän jäljellä olevan viemäritunneliurakan louhinnan parissa Mikkelässä, Eestinkalliossa, Malminmäessä ja Finnoossa. Viemäritunneleiden pitäisi olla valmiita vuonna 2021. Mikkelän osalta louhinnoista jo 90 prosenttia on tehty, muualla ei olla yhtä pitkällä.
 Blominmäen puhdistamo korvaa vanhan Suomenojan jätevedenpuhdistamon, joka alkaa käydä liian pieneksi alueen väkiluvun kasvaessa. Vuoteen 2040 mennessä Blominmäessä on tarkoitus puhdistaa 550 000 asukkaan jätevedet. Tätä suurempi puhdistamo löytyy Helsingin Viikistä, joka sekin on louhittu maan alle kallioon.
 Höyryt poistuvat puhdistamolta 100 metriä korkean piipun kautta taivaan tuuliin, jahka puhdistamo valmistuu. HSY:n mukaan piippu on niin korkea, että jätevedenpuhdistamon mahdollisten tuoksautusten ei pitäisi haitata lähialueella olevia ihmisiä. Anna Näveri/YLE
 Blominmäen jätevedenpuhdistamo sijaitsee lähellä Turunväylää Espoon keskuksen tuntumassa. HSY
 Eikö maan päälle rakentaminen olisi helpompaa ja halvempaa?
 Aikataulu on jo venynyt vuodella. Ihan halpakaan tämä hanke ei ole, kyseessä on HSY:n tähän mennessä kallein investointi. Hintalappu on vähintään 206 miljoonaa euroa.
 Onko tässä vaarana käydä vielä niin kuin toisessa Espoon maanalaisessa jättihankkeessa, länsimetrossa? Karkaavatko kustannukset käsistä?
 – No länsimetroja ei tapahdu, mutta toki tämä on haastava ja pitkä projekti, sanoo HSY:n toimitusjohtaja  Raimo Inkinen .
 Kustannuksissa ja aikataulussa pyritään Inkisen mukaan nyt pysymään arvion mukaisissa numeroissa.
 – Pyrimme tietysti siihen 206 miljoonaan euroon, mutta jos pääsemme alle 220 miljoonan, niin mielestäni silloin tämä on ihan onnistunut projekti, Inkinen lisää.
 Antti Lähteenmäki/YLE
 Blominmäen puhdistamo on suurimmaksi osin maan alla. Inkisen mukaan maan päälle rakennettu puhdistamo ei itseasiassa tulisi juuri sen halvemmaksi kuin nyt kallion uumeniin louhittava laitos.
 – Ei se olennaisesti olisi halvempaa. Pohjoismaissa, joissa sääolosuhteet ovat mitä ovat, on ihan mielekästä (rakennusvaiheessa) työskennellä tuolla maan alla. Pohjoismaissa myös kallioperä on erittäin hyvä ja vakaa, sinne on helppo rakentaa tällainen moderni puhdistamo. Energiatalous on parempi tuolla maan alla kuin maan päällä.
 Varsinaiset louhinnat on tehty, nyt kiinnitellään rakenteita, asennellaan putkia paikoilleen ja yritetään saada saumakohdat osumaan yksiin. Antti Lähteenmäki/YLE
 "Koko Pohjoismaiden tehokkain"
 Rakennuttajan mukaan uudesta puhdistamosta tulee tehokkaampi kuin Viikissä sijaitsevasta maanalaisesta jätevedenpuhdistamosta. Eikä siinä vielä kaikki:
 – Uskaltaisin väittää, että valmistumassa on koko Pohjoismaiden tehokkain asukasjätevedenpuhdistamo. 99 prosenttia fosforista poistetaan tuolta jätevedestä Itämerta kuormittamasta, HSY:n Inkinen toteaa.
 – Tässä tulee ravinteiden poisto olemaan huippuluokkaa, tästä tulee energian suhteen ehkä täysin omavarainen puhdistamo, tähän tullaan myöhemmin asentamaan ravinteiden talteenottolaitteistoa, millä tehdään ihan ravinnetuotteita puhdistetusta jätevedestä. Kaikkiaan voidaan sanoa, että tämä on ihan huippuluokkaa oleva puhdistamo.
 Siinä missä vanha Suomenojan jätevedenpuhdistamo on viime vuosina kyennyt poistamaan jäteveden fosforista jopa 96 prosenttia, tulee HSY:n mukaan uusi Blominmäen laitos poistamaan jopa 99 prosenttia. Typpeä jätevedestä pystyttiin Suomenojalla poistamaan 76 prosenttia, ja uudessa laitoksessa tämä lukema on 90–95 prosenttia.
 Itämeri kärsii tunnetusti rehevöitymisestä, jonka suurimpia aiheuttajia ovat nimenomaan fosfori ja typpi ja juuri niiden poistoa jätevedestä ollaan Blominmäessä siis tehostamassa
 Suomessa jäteveden fosforin poisto jo nyt tehokasta
 Puhdistamolta käsitelty vesi lasketaan Itämereen avomerelle.
 Blominmäen puhdistamolla fosforin poistossa päästään hipomaan lähelle sataa prosenttia, mutta toisaalta jo nyt fosforia päätyy Itämereen hyvin vähän Suomen jo valmiiksi tehokkaasta jätevedenpuhdistuksesta, kun vertaa moniin muihin merta rehevöittäviin tekijöihin.
 Koko Itämerta yksi huipputehokas puhdistamo ei tule pelastamaan, mutta ainakin paikallisesti sillä on merkitystä.
 – Itämeren ravinnekuormitus on luokkaa tuhatkertainen HSY:n päästöihin verrattuna. Mutta toki on niin että pienistä osista kuormitus muodostuu ja kaikkialla pitää tehdä toimenpiteitä, jotta Itämeren tila paranee, sanoo HSY:n vesihuollon toimialajohtaja  Tommi Fred .
 – Puhdistuksella on kuitenkin merkitystä Espoon ja Helsingin merialueen tilaan eli puhdistus on paikallisesti tärkeää. Lisäksi tehokkaan puhdistuksen toteuttamisen mallit toivottavasti vievät koko alaa eteenpäin ja edelläkävijämalleja monistetaan, Fred lisää.
 HSY:n vesihuollon toimialajohtaja Tommi Fred kertoo, että kallion uumeniin  on helpohkoa tehdä Suomessa tällaisia syviä rakenteita, sillä peruskallio on kestävää ja tukevaa. Lisäksi kalliota on paljon. Antti Lähteenmäki/YLE

Pelastaako tämä luola Itämeren sinilevältä? – Espoon uusi jätevedenpuhdistamo poistaa fosforista 99 prosenttia


Summary: Joka toinen vuosi jaettavan palkinnon myöntää opetus- ja kulttuuriministeriö.

Suomen tiedepalkinto on myönnetty professori  Heli Jantuselle  Oulun yliopistosta. Vuonna 1997 perustetun 100 000 euron palkinnon myöntää opetus- ja kulttuuriministeriö Suomen Akatemian esityksestä.
 Palkinnon jakoi tiede- ja kulttuuriministeri  Annika Saarikko  (kesk.) Tiedefoorumi-tapahtumassa tänään Helsingissä.
 Jantunen tunnetaan kansainvälisesti pioneerityöstään keraamisen elektroniikan parissa. Hän keskittyy elektroniikan valmistusmenetelmiin sekä uusien radiotaajuus- ja anturisovelluksien ja elektroniikan sovelluksien kehittämiseen.
 Suomen suurin tiedepalkinto myönnetään joka toinen vuosi tunnustuksena korkeatasoisesta ja kansainvälisesti merkittävästä tieteellisestä tutkimuksesta Suomessa.
 Suomen Akatemia rahoittaa korkealaatuista tieteellistä tutkimusta sekä toimii tieteen ja tiedepolitiikan asiantuntijana. Suomen Akatemia rahoittaa tutkimusta 458 miljoonalla eurolla vuonna 2019. Osa rahoituksesta tulee veikkausvoittovaroista.
 228 tutkimusartikkelia ja 76 patenttia
 Professori Heli Jantunen väitteli tekniikan tohtoriksi vuonna 2001 Oulun yliopiston sähkötekniikan osastolla. Jantusen tutkimus on kansainvälisesti verkottunutta ja tieteellisesti korkealaatuista. Hän on julkaissut 228 vertaisarvioitua tutkimusartikkelia, joihin on viitattu yli 5 900 kertaa.
 Hän on ohjannut 14 väitöskirjaa ja ollut kuudessa väitöstyössä toisena ohjaajana. Maisteritutkintoja hän on ohjannut yli 70. Parhaillaan hänellä on yli 30 maisteri- ja tohtoriohjattavaa. Väitöskirjan esitarkastajana ja vastaväittäjänä hän on toiminut yli 20 kertaa niin Suomessa, Ruotsissa kuin Britanniassakin.
 Jantusen tutkimus on myös saanut merkittävää ulkopuolista rahoitusta. Hän on tehnyt yhteistyötä yli 40 teollisuuskumppanin kanssa ja hänellä on jopa 76 patenttia.
 Jantunen on saanut useita huomionosoituksia sekä luottamustoimia, kuten ruotsalaisen Linköpingin yliopiston myöntämän tekniikan kunniatohtorin arvon vuonna 2014. Kansainvälisiin tieteellisiin konferensseihin hänet on kutsuttu luennoijaksi tai session puheenjohtajaksi 45 kertaa.
 Toukokuussa Jantuselle myönnettiin  naisille suunnattu innovaatiopalkinto . Eduskunnan myöntämä palkinto on suuruudeltaan 110 000 euroa.

Suomen suurin tiedepalkinto professori Heli Jantuselle – 100 000 euron potti työstä keraamisen elektroniikan parissa


Summary: Eduskunnan oikeusasiamies antoi moitteet, mutta ymmärsi resurssien puutetta.

Sama komisario oli merkitty tutkinnanjohtajaksi noin 4 000 jutussa vuonna 2016. Hurja työtaakka oli yksi syy siihen, että epäillyn rikoksen syyteoikeus pääsi vanhenemaan Pirkanmaalla, sanoo eduskunnan oikeusasiamies.
 Kyseessä oli valkeakoskelaisen Metsäkansan kyläyhdistys ry:n kantelu. Kyläyhdistyksen kantelu koski poliisitutkinnan viivästymistä niin, että tutkintapyynnön alaisena ollut asia ehti vanheta.
 Kanteluun johtaneissa tapauksissa oli kyse kyläyhdistyksen hallinnon epäselvyyksistä vuosina 2000‒2013. Kyläyhdistyksen hallitus selvitti asioita asiantuntijoiden kanssa ja päätyi lopulta viemään asiat poliisin tutkittaviksi. Poliisin luona käytiin kolme eri kertaa vuosina 2015 ja 2016. Asia ehti kuitenkin vanheta.
 Oikeusasiamies  Petri Jääskeläinen  moittii poliisin toimintaa päätöksessään. Jääskeläinen kuitenkin katsoo, että tutkinnassa on kyse myös resursseista ja työnjohdosta, mikä lieventää moitetta.
 Hautautui muiden juttujen joukkoon
 Oikeusasiamies pyysi kanteluun lausunnot poliisilta. Sisä-Suomen poliisin lausunnossa myönnetään, että asian esitutkinta viivästyi niin, että epäillyn rikoksen syyteoikeus vanheni. Vaikka osa asioista olisi ollut jo ilmoitusta tehtäessä vanhentuneita, poliisin olisi ollut mahdollista selvittää asiaa.
 Viimeistään toisen ilmoituksen kohdalla poliisi olisi voinut pyytää täydennystä aineistoon. Toisen päätöksen yhteydessä on maininta siitä, että poliisi tekee aloitteen sovittelusta. Kyläyhdistyksen mukaan sovittelua ei kuitenkaan viety eteenpäin.
 Oikeusasiamiehen mukaan sovittelu olisi voinut johtaa kaikkien osapuolten kannalta parhaaseen lopputulokseen.
 Kolmas ja asianajajan lausunnolla täydennetty ilmoitus johti esitutkintaan, mutta hautautui poliisin tutkimattomien juttujen joukkoon, niin että asiat ehtivät vanheta. Lopulta poliisi teki syyttäjälle esityksen tutkinnan rajoittamisesta 2017.
 Sisä-Suomen poliisin lausunnon mukaan poliisilla oli tiedossaan, että asian vanhenemiseen oli aikaa alle vuosi. Sisä-Suomen poliisin mukaan vastuu siitä, että asiat eivät vanhene, on tutkinnanjohtajalla.
 Oikeusasiamiehen mukaan tutkinnanjohtajan juttujen määrä on ollut niin suuri, ettei tutkinnanjohtajan käytännössä voida olettaa olevan selvillä jokaisen jutun tilanteesta. Vastuu oikeusasiamiehen mukaan voi kohdentua myös tutkinnanjohtajan esimiehiin.
 Nämä seikat lieventävät oikeusasiamiehen mukaan komisarioon kohdistuneita moitteita. Oikeusasiamiehen ratkaisu ei anna aihetta enempiin toimenpiteisiin.
 Kyläyhdistys on tyytyväinen oikeusasiamiehen päätökseen.
 ‒ Kyläyhdistyksen hallitus on nyt tehnyt kaikkensa asian selvittämiseksi. Tältä osin asia on yhdistyksen näkökulmasta käsitelty loppuun, puheenjohtaja  Erkki Linkohaka  sanoo.

Sama komisario oli merkitty tutkinnanjohtajaksi 4 000 juttuun – rikosepäily ehti vanhentua


Ympäristön ennallistamiseen tarkoitettuja vakuuksia pitäisi selvityshenkilön mukaan nostaa
 Kaivoslainsäädännössä ei ole tarvetta suurille muutoksille, ilmenee työ- ja elinkeinoministeriön tänään julkaisemasta selvityksestä. Esimerkiksi kaivosalueiden valtausta käsitteleviä pykäliä ei esitetä muutettavaksi.
 Selvityshenkilö  Pekka Vihervuori  ehdottaa lainsäädännön toimivuuden parantamista erilaisin pienemmin säännöstarkastuksin. Muutoksia voisi tehdä esimerkiksi lupamenettelyyn ja vakuuksiin, joilla korvataan kaivostoiminnan ympäristöön aiheuttamia muutoksia. Vihervuoren mukaan ympäristön ennallistamiseen tarkoitettujen vakuuksia pitäisi lisätä.
 Hallitus tavoittelee kaivosten ympäristönsuojelun parantamista
 Kaivoslainsäädäntö on viime aikoina herättänyt keskustelua. Hallitusohjelman tavoitteena on kaivosten ympäristönsuojelun parantaminen.
 Ohjelmassa linjataan, että kaivoslainsäädäntö uudistetaan. Kunnille aiotaan antaa oikeus päättää, voiko kunnan alueella harjoittaa kaivostoimintaa. Myös selvityshenkilö Vihervuori katsoo, että kuntien asemaa on parannettava. Hallitusohjelma on selvityksen linjoilla myös lupaprosessien uusimisesta ja vakuussääntelyn parantamisesta ympäristövastuun näkökulmasta.
 Kaivosteollisuus ry kommentoi tiedotteessaan, että eräät Vihervuoren selvityksen ehdotukset ovat teollisuudelle hankalia. Tällainen ehdotus on esimerkiksi malminetsintään käytettävän ajan lyhentäminen. Kaivosteollisuus näkee selvityksen kuitenkin hyvänä avauksena hallitusohjelman vaatimalle jatkotyölle. Hallitusohjelmakirjauksia järjestö sen sijaan pitää ostoslistana, joka ei perustu kokemukseen tai keskusteluun.

Selvitys: Kaivoslakiin ei tarvita suuria muutoksia, pienemmät viilaukset riittävät


Summary: Projekti on paikallisen kotihoitoyrityksen ja kuvataidekoulun yhteisponnistus.

Palvelunsa suorittanut, hieman rähjäinen matkalaukku aukeaa  Soini Hellstenin , 93, ja  Sinikka Malkosen , 90, silmien edessä. Laukusta paljastuu taideteos  Lapsuuden muistoja .
 Avatun matkalaukun toiseen puolikkaaseen on maalattu versiointi suomalaisen taidemaalari  Ferdinand von Wrightin  ikonisesta  Taistelevat metsot  -teoksesta, jonka päälle voi tehdä samaisesta teoksesta palapelin.
 Matkalaukun toiseen puoleen on taiteiltu maalaismaisema, jossa lapsuudesta monelle tutut käpylehmät laiduntavat. Soini Hellsten kasvoi maaseudulla.
 – Meillä oli lehmiä ja lapsena leikimme samalla tavalla käpylehmillä. Enköhän jotenkuten osaisi tehdä tuollaisen vieläkin. Sitähän sanotaan, että vanhana tulee taas lapseksi.
 Matkalaukkutaide nosti muistot pintaan Sinikka Malkosella (vas.). Vieressä toinen taiteilijoista, Lempi Lintukorpi. Lauri Rautavuori / Yle
 Kolme vuotta Hellsteniä nuorempi Sinikka Malkonenkin muistaa käpylehmät.
 – Meillä nämä oli käpylampaita. Käpylehmät tehtiin sitten kuusenkävyistä.
 "Fiilikset voivat rönsyillä aika leveälle"
 Taidematkalaukuissa on kyse uudenlaisesta tavasta virkistää iäkkäiden arkea ja mieltä. Forssalainen kotihoitoyritys Wallaton kysyi Forssan kuvataidekoulua mukaan yhteiseen projektiin, jonka lopputuote laukut ovat. Laukkuja kierrätetään Wallattoman asiakkailla.
 Taiteen on tutkittu  edesauttavan muistisairauksista kärsivien kuntoutumista .
 – Nämä herättävät tosi paljon muistoja, kun on tuttuja vanhoja taideteoksia. Tai mikä sen ihanampaa kuin tuossa nuo käpylehmät. Varmaan joka ainoa näistä meidän kasikymppisistä on joskus tehnyt käpylehmiä, sanoo Wallaton Oy:n muistikoordinaattori  Kirsi Uusimäki .
 Eniten taidematkalaukuista hyötyvät ne vanhat ihmiset, jotka eivät enää pääse liikkumaan kotinsa ulkopuolelle. Taide virkistää ja synnyttää keskustelua.
 – Kaikenlaisia muistoja, tunnelmia ja ajatuksia herää. Ne fiilikset voivat rönsyillä aika leveälle ja pitkällekin, Uusimäki kertoo.
 "Voi tulla jopa tippa linssiin"
 Lapsuuden muistoja  -nimisen taidematkalaukkuteoksen ovat tehneet 12-vuotiaat kuvataidekoulun oppilaat  Lempi Lintukorpi  ja  Juulia Lund . Tytöt kokivat teoksen merkittäväksi, koska sillä tehdään hyvää toiselle.
 – Halusimme iloisia ja piristäviä värejä, jotka osuvat helposti silmään ja tuovat hymyä huuleen. Voi tulla jopa tippa linssiin, kun omat lapsuusmuistot tulevat pintaan. Niihin voi sitten palata rauhassa ja kuvitella elämää silloin, Lintukorpi selittää.
 Käpylehmät ovat tuttu näky monen lapsuudesta. Lauri Rautavuori / Yle
 Mitäpä jos matkalaukkutaiteesta tuleekin Forssassa jatkuva perinne? Millaisia matkalaukkuja nyt 12-vuotiaat tytöt availisivat vuosikymmenten kuluttua?
 – Sitten kun me ollaan 90, siellä on varmaankin puhelimia ja muuta nykyaikaan liittyvää, Juulia Lund arvelee.
 – Teknologia olisi varmasti isossa osassa. Ehkä se nykyajan koulunkäynti ja kavereiden kanssa oleminen näkyisi. Puiston penkki tai uimaranta, jossa vietetään paljon aikaa, veikkaa Lempi Lintukorpi.

Kiertävä matkalaukkutaide voi jarruttaa muistisairauksia – Forssassa kokeillaan kekseliästä tapaa piristää iäkkäitä


Summary: Iran arvioi, että sillä on kesäkuun 27:een päivään mennessä varastoituna rikastettua uraania enemmän kuin ydinsopimus sallisi.

Vuonna 2015 solmitussa ydinsopimuksessa Iran sitoutui siihen, ettei se varastoisi yli 300 kiloa rikastettua uraania. Maan ydinenergiaviraston tiedottaja  Behrouz Kamalvandi  ilmoitti televisioidussa tiedotustilaisuudessa, että Iranin varasto ylittää sallitun määrän kymmenen päivän kuluessa.
 Ilmoitus alleviivaa edelleen Iranin aietta irtautua sopimuksesta, joka on murentunut siitä asti, kun Yhdysvallat irtautui siitä viime vuonna ja asetti maalle talouspakotteita.
 Kamalvandi vaati ydinsopimuksen eurooppalaisia kumppaneita pysymään omalta osaltaan sitoutuneena ydinsopimuksen velvoitteisiin. Muuten Iran jättää sopimuksen kokonaan.
 Ilmoitus tulee hetkellä, jolloin tilanne Lähi-idässä on osoittanut kiristymisen merkkejä  Persianlahden öljytankkeri-iskujen  jälkeen. Yhdysvallat  on syyttänyt viime viikolla  Omaninlahdella tehdyistä hyökkäyksistä Irania. Iran on kiistänyt olleensa iskujen takana.
 Yhdysvaltain ulkoministeri  Mike Pompeo  ilmoitti CBS tv-kanavan uutisten haastattelussa, että Yhdysvallat harkitsee kaikkia mahdollisia vaihtoehtoja Iranin suhteen. Pompeo sanoi, että myös sotilaallisista vaihtoehdoista on keskusteltu.
 Hän kuitenkin korosti, ettei Yhdysvaltain presidentti  Donald Trump  halua sotaa..

Iran: Ylitämme ensi viikolla ydinsopimuksessa sallitun rajan rikastetulle uraanille


Summary: Mukana ovat Italian suurin ja kolmanneksi suurin pankki.

Italiassa jo kolme vuotta kestänyt pankkien poliisitutkinta laajenee, kertoo uutistoimisto Reuters.
 Maan suurinta luotonantajaa UniCreditiä, sekä kolmea muuta pankkia epäillään timanttien myymisestä ylihintaan yksityisasiakkaille.
 UniCreditin ohella muut epäillyt pankit ovat Banco BPM, Intesa Sanpaolo ja Banca Monte dei Paschi di Siena. Banco BPM on maan kolmanneksi suurin pankki.
 Tutkinnan uusin käänne on Reutersin mukaan se, että Banco BPM:n ja Unicreditin virkailijoita epäillään lahjonnasta, koska timanttien välityskauppaa käyvä Intermarket Diamond Business -yhtiö (IDB) on sijoittanut osan voitoistaan pankkien osakkeisiin.
 Italian lain mukaan on rikos, jos taloudellisesti vahvemmassa asemassa oleva yritys houkuttelee tai painostaa vastapuolensa tuottamaan itselleen etuja, eli tässä tapauksessa ostamaan osakkeita.
 Reuters kertoo nähneensä syyttäjän hallussa olevan puhtaaksikirjoitetun version IDB:n entisen toimitusjohtajan  Claudio Giacobazzin  käymästä puhelinkeskustelusta. Siinä Giacobazzi kertoo, että Banco Popolaren, nykyisen Banco BPM:n edustajat tulivat hänen luokseen ja pakottivat hänet allekirjoittamaan timanttikauppasopimus uhkaamalla häntä 9-millisellä pistoolilla.
 Timanttiyrityksen pankeille siirtämät varat paransivat pankkien osakepääomaa samaan aikaan, kun pankit olivat joutumassa vaikeuksiin myöntämiensä roskaluottojen takia.
 IDB on sittemmin mennyt konkurssiin.
 Viranomaisilta sakkoja ja korvausvaatimuksia
 Helmikuussa maistraatit määräsivät tutkinnassa olevien pankkien ja kahden timanttien välitysyrityksen omaisuutta takavarikkoon yli 700 miljoonan euron arvosta.
 Italian pankit ovat myyneet yksityisasiakkailleen timantteja jo kymmeniä vuosia, mutta tätä toimintaa laajennettiin huomattavasti finanssikriisin aikana. Pankit ovat mainostaneet timanttien ostamista hyvänä sijoitusvinkkinä.
 Vuonna 2017 Italian kartelliviranomainen määräsi pankeille 15 miljoonan euron sakon timanttien myymisestä ylihintaan. Tämän jälkeen pankit ovat alkaneet korvata asiakkaidensa menetyksiä.
 Kaikki kyseessä olevat pankit Banco BPM:ää lukuunottamatta lupaavat ostaa myymänsä timantit samalla hinnalla takaisin.
 Banco BPM lupaa korvata asiakkaiden tappiot, mutta ei osta kiviä takaisin. Huhtikuuhun mennessä se oli saanut 18 400 korvausvaatimusta.

Neljää Italian pankkia tutkitaan timanttihuijauksesta – Timanttiyhtiö pakotettiin mukaan osoittamalla toimitusjohtajaa pistoolilla otsaan


Summary: Kahta 30-vuotiasta miestä epäillään vaaran aiheuttamisesta ja huumausainerikoksesta.

Poliisi epäilee sunnuntaina Savonlinnan Pääskyniemessä tapahtuneessa räjähdyksessä rikosta.
 Asunnossa oli räjähdyksen tapahtuessa 30-vuotias savonlinnalainen mies ja hänen samanikäinen kuopiolainen kaverinsa. Teknisen tutkinnan ja poliisin alustavien puhuttelujen perusteella miehiä epäillään vaaran aiheuttamisesta ja huumausainerikoksesta.
 Esitutkinnan perusteella miehet olivat keittäneet liedellä herkästi syttyvää ainetta valmistaakseen keinotekoista huumetta. Herkästi syttyvä aine oli kaasuuntunut kattilassa ja leimahtanut palamaan aiheuttaen räjähdyksen.
 Miehet saivat lieviä palovammoja, ja he ovat päässeet sairaalahoidosta.
 Sunnuntaina ennen iltakahdeksaa tapahtuneessa räjähdyksessä ei loukkaantunut sivullisia. Tämän hetken tiedon mukaan räjähdys ei aiheuttanut vahinkoja muihin asuntoihin.
 Aiheesta lisää:
 Savonlinnassa räjähti kerrostalossa, huoneistossa kaksi ihmistä, asunto vaurioitui pahoin

Savonlinnan räjähdyksessä epäillään rikosta – miehet keittivät herkästi syttyvää ainetta valmistaakseen keinotekoista huumetta


Summary: Ministeri pohtisi naisille suunnattavaa kahden tai kolmen kuukauden mittaista kansalaispalvelua.

Naisten mahdollista kansalaispalvelua pitäisi selvittää, esittää uuden hallituksen puolustusministeri  Antti Kaikkonen  (kesk.).
 Lännen Median haastattelema Kaikkonen ei kiirehdi asian kanssa, joten nyt käynnistettävä selvitys tulisi päätöspöydälle vasta seuraavan hallituskauden aikana.
 – On hienoa, että meillä on järjestelmä, joka sallii naisten asepalveluksen niille, jotka sitä haluavat. Ehkä voisimme naisten osalta selvittää, olisiko nykyistä järjestelmää täydentävä 2–3 kuukauden kansalaispalvelus jossakin muodossa hyvä. Onko meillä siihen soveltuvia tehtäviä, ja onko siitä lisäarvoa yhteiskunnalle ja palveluksen suorittavalle, Kaikkonen pohtii  Satakunnan Kansan sivuilla .
 Samalla hän muistuttaa, ettei naisia pidä velvoittaa miehille pakollisen palveluksen piiriin.
 Kaikkosen esitys pohjaa hallituksen ohjelmaan. Siinä on kirjattu, että kansalaispalveluksesta pitää tehdä selvitys. Ministeri muistuttaa kuitenkin, että asepalvelus on edelleenkin puolustuksemme kulmakivi.
 – Näin pitää olla jatkossakin.

Kaikkonen Lännen Mediassa: Naisten kansalaispalvelusta selvitys


Summary: YK:n raportin mukaan hiekan rohmuaminen maailman rannoilta tuhoaa ympäristöä ja vahingoittaa elinkeinoja.

Rantoja katoaa ympäri maailman. Arkinen hiekka on nyt kysytty luonnonvara.
 Filippiineillä hiekkakaivos johti siihen, että meri nielaisi kokonaisen kylän. Sierra Leonessa hiekan ryöstökaivu siirtää meren rantaviivaa pahimillaan kuusi metriä vuodessa. Marokossa Atlantin rantadyynit katoavat.
 YK:n ympäristöohjelman UNEP:n  viime kuussa julkaisema raportti  varoitti, että hiekan kaivu syö jokien suistoja ja merien rantoja ympäristöä tuhoten ja ihmisten elinkeinoja uhaten eikä toiminnan säätely pysy hiekan kysynnän kasvun aiheuttaman toiminnan perässä.
 – Rakennuttajista, liikemiehistä ja välittäjistä koostuva hiekkamafia säännönmukaisesti uhmaa lakeja Kambodžan, Vietnamin, Intian, Kenian ja Sierra Leonen kaltaisissa maissa, UNEP sanoi.
 Välilliset vaikutukset ympäristöön ovat saaneet joissakin maissa päättäjät jo heräämään. Intiassa Andhra Pradeshin osavaltiossa hiekankaivu kiellettiin viime viikolla ja heinäkuun alussa on määrä julkaista toiminnalle uudet säännöt.
 Kysyntä kolminkertaistunut
 Hiekan ja soran kysyntä pelkästään rakennusalalla on 50 miljardia tonnia vuodessa. Se on sama kuin jokainen ihminen käyttäisi 18 kiloa hiekkaa joka päivä, ympäristöohjelma suhteutti kysyntää.
 – Hiekka on yksi vaihdetuimmista raaka-aineista maailmassa, mutta myös vähiten säädelty. Kaivun vaikutuksia ylipäänsä tiedostetaan huonosti, sanoi raportin julkistamisen yhteydessä UNEP:n virkaatekevä johtaja  Joyce Msuya .
 Lue tästä Ylen aiemmasta artikkelista lisää, kuinka kaupungistumisen megatrendi on räjäyttänyt hiekan kysynnän
 Väestön kasvu, kaupungistuminen, täyttömaiden rakentaminen ja liikenneyhteyksien kiihtyvä rakentaminen etenkin Kiinassa ja Intiassa ovat räjäyttäneet hiekan kysynnän kolminkertaiseksi kahdessa vuosikymmenessä UNEP arvioi.
 "Kohta vain kivet jäljellä"
 Pohjoisafrikkalaisessa Marokossa hiekan kaivu käy taistelua maalle tärkeän turismielinkeinon kanssa.
 UNEP poimi Marokon yhdeksi esimerkiksi hiekkamafian toiminnasta. Sen mukaan yli puolet Marokon käyttämästä hiekasta kaivetaan laittomasti.
 Casablancan koillispuolella sijaitsevassa Mohammediassa hiekkaurakoitsijoiden jäljiltä on enää vain yksi dyyni jäljellä yhdellä sen hiekkarannoista.
 – Dyynit ovat kadonneet koko kaupungin rantaviivasta, sanoo paikallinen ympäristöaktivisti  Jawad .
 Uutistoimisto AFP:n haastattelussa marokkolaiset ympäristöaktivistit esiintyvät vain etunimillään.
 Marokossa rantahiekka katoaa hotellien, teiden ja muihin matkailun vaatimiin projekteihin. Sitä kuljetetaan rannoilta niin kuorma-autoilla kuin aasirattailla ja jakelupyörilläkin.
 – Tätä menoa jäljellä on kohta vain kivet jäljellä, sanoo toinen ympäristöaktivisti  Adnane .
 Teoriassa hiekan varastaminen rannalta on rangaistavissa Marokossa viiden vuoden vankeustuomiolla. Aktivistien mukaan suurin ongelma on hiekankaivun järjestäytynyt väärinkäyttö, jossa hiekkaurakoitsijat toimivat yhdessä korruptoituneiden viranomaisten kanssa.
 – Hiekkamafia toimii salakuljettajana, mutta poliitikot ja vaikutusvaltaiset entiset sotilaat antavat heille lupia ylihyödyntää hiekkavarantoja mistään rajoista välittämättä, ympäristöaktivistit sanovat.
 Maan apulaisenergiaministeri  Nezha el Ouafi  sanoo AFP:lle, että kansallinen rantojen suojeluohjelma on parhaillaan arviointivaiheessa. Marokko oli vuoden 2016 YK:n ilmastokokouksen isäntämaa. Silloin se itse asetti ympäristönsuojelun ensisijaiseksi kansalliseksi tavoitteekseen.

Hiekkamafia tuhoaa merenrantoja Aasiasta Afrikkaan, kun hiekan  kysyntä maailmalla kasvaa – YK: Säätely ei pysy kysynnän kasvun perässä


Summary: Syrjinnästä syytetty kertoi, että Puolustusvoimien turvallisuusupseeri antoi ohjeen kaksoiskansalaisten kohteluun.

Helsingin käräjäoikeus on vapauttanut syrjintäsyytteistä miehen, joka oli hoitamassa Venäjän kaksoiskansalaisen rekrytointia Puolustusvoimien Vekaranjärven varuskuntaravintolaan.
 Rikosprosessi sai alkunsa, kun Yle uutisoi keväällä 2017 Kouvolassa asuvasta naisesta, jolla on Suomen ja Venäjän kansalaisuus.
 Nainen on asunut Suomessa 26 vuotta. Ylen jutuissa häntä on kutsuttu Jelenaksi, koska hän ei halua, että hänet tunnistetaan.
 Lue uutinen Jelenasta tästä.
 "Kaksoiskansalaisuuskaan ei käy"
 Kouvolassa asuva Jelena näki netissä rekrytointiyhtiö Kairest Oy:n työpaikkailmoituksen, jossa haettiin keittiöapulaista Vekaranjärvelle.
 Jelena haki työpaikkaa.
 Kesken työnhakuprosessin Jelenalle ilmoitettiin sähköpostilla, että kaksoiskansalaisuutta ei hyväksytä.
 – Minulle tuli siitä paha olo. Minä ihmettelin, miten minä voin olla turvallisuusuhka, Jelena kertoi Helsingin käräjäoikeudessa viime tiistaina.
 Keskusrikospoliisi aloitti syrjintäepäilystä esitutkinnan, kun Yle oli uutisoinut Jelenan tapauksesta.
 Poliisi epäili Jelenan syrjinnästä neljää henkilöä, jotka työskentelivät Kairest-yhtiössä ja Leijona Catering -yhtiössä, jonne Puolustusvoimat on ulkoistanut ravintolatoimintansa.
 Syrjinnästä oikeuteen joutunut mies kertoi poliisitutkinnassa saaneensa ohjeet kaksoiskansalaisen kohteluun. Kaikki muut epäillyt kiistivät antaneensa miehelle mitään ohjeistusta.
 Myös Puolustusvoimien edustajat kiistivät antaneensa ohjeistusta kaksoiskansalaisten kohtelusta.
 Syyttäjä ei heitä vienyt oikeuteen.
 Syrjintäsyytteen saanut mies sanoi viime tiistaina Helsingin käräjäoikeudessa olevansa ainoa, joka "puhuu totta" tässä asiassa.
 "Päätöksen teki turvallisuusupseeri"
 Yle teki keväällä 2017 useita uutisia, joissa kerrottiin Puolustusvoimien muuttuneesta käytännöstä Venäjän kaksoiskansalaisia kohtaan.
 Yle myös uutisoi, että  Puolustusvoimien tiedustelulaitos  on antanut epävirallisen ohjeistuksen kaksoiskansalaisten kohtelusta.
 Puolustusvoimat ja edellinen puolustusministeri  Jussi Niinistö  (sin.) kiistivät jyrkästi Ylen uutiset ja sen, että Puolustusvoimilla olisi mitään kaksoiskansalaisten ohjeistusta.
 Mies kertoi oikeudessa, että ohjeistus kaksoiskansalaisen kohteluun tuli Puolustusvoimista.
 – Tämän päätöksen teki Vekaranjärven varuskunnan turvallisuuspäällikkö, turvallisuusupseeri, kertoi syrjinnästä syytetty mies oikeudessa. Päätöksen teki Puolustusvoimien turvallisuusupseeri, mies kertoi Helsingin käräjäoikeudessa viime tiistaina.
 Oikeus:
 Kerromme lisää hetken kuluttua.
 Lue myös:
 Yle seurasi: Puolustusvoimien jyrkästi kiistämä kaksoiskansalaisten ohje puhutti syrjintäkäräjillä – "Päätöksen teki turvallisuusupseeri"
 Suomen ja Venäjän kaksoiskansalainen ei päässyt töihin varuskunnan keittiöön – "Yhtäkkiä minä olinkin turvallisuusuhka"
 Kaksoiskansalaisia koskeva ohjeistus tulee Puolustusvoimien tiedustelulaitokselta(siirryt toiseen palveluun)
 Puolustusvoimat laittoi Venäjän kaksoiskansalaiset erityistarkkailuun – myös varusmiesten toimintaa on alettu rajoittaa

Venäjän kaksoiskansalainen ei päässyt töihin Puolustusvoimien varuskuntaravintolaan – Oikeus: Rekrytointia hoitanut ei syyllistynyt syrjintään


Summary: Erkki Liikasen osakkeet nousta huippuvirkaan ovat nousussa nimityksen lähestyessä.

Maailman arvostetuimpiin talouslehtiin lukeutuva The Economist nostaa pääkirjoituksessaan Suomen Pankin entisen päänjohtajan Erkki Liikasen Euroopan keskuspankin uudeksi pääjohtajaksi.
 Lehti kuvailee Liikasta henkilöksi, joka kykenisi rauhoittamaan EKP:n ympärillä jatkuvasti vellovan, välillää arvostelevankin keskustelun sen strategiasta ja tulivoimasta kriisitilanteissa.
 Economistin mukaan Liikasella on paras sekoitus taitoja hoitaa pääjohtajan tehtävää. Hänen poliittiset taitonsa on jo testattu EU-komissaarina ja Suomen valtiovarainministerinä, kirjoittaa The Economist.
 EKP:n pääjohtaja valitaan tämän viikon lopulla Brysselissä yhtenä osana pakettia, jossa EU:n jäsenmaat päättävät komission puheenjohtajista ja komissaareista.
 EKP:n pääjohtajaksi on veikkailtu myös nykyistä Suomen Pankin pääjohtajaa Olli Rehniä, jolla niin ikään on pitkä komissaarikokemus.
 EKP:n nykyinen pääjohtaja Mario Draghi jättää tehtävänsä lokakuussa.

The Economist: Liikanen vahvoilla EKP:n pääjohtajaksi


Summary: Valtiovarainministeriö ennustaa kasvun hiipuvan vain prosentin tuntumaan.

Valtiovarainministeriön (VM) tänään julkaisema ennuste lupaa Suomen taloudelle edelleen hidastuvaa menoa. Lähivuosina kasvu on enää noin prosentin vauhdissa.
 Uuden ennusteen esitteli ministeriön ylijohtaja  Mikko Spolander.
 VM on heikentänyt ennustettaan moneen otteeseen. Spolander muistutti, että ennusteessa ei ole vielä mukana uuden hallituksen toimista johtuvia vaikutuksia.
 Näin ministeriö on leikannut ennustetaan talouskasvusta
 Myös  Suomen Pankki ennusti viime viikolla  samansuuntaista mutta hiukan maltillisempaa talouden hidastumista.
 Grafiikkaan on valittu 15 Oecd:n kuuluvaa Euroopan maata. Suomen osalta ennusteluvut ovat VM:n, muiden maiden ennusteet ovat Oecd:n. Antti Parviala / Yle
 Suomessa talous kasvaa ennusteiden mukaan suuria EU-maita nopeammin myös ensi vuonna, vaikka se kasvu hyytykin nopeasti.
 Danske Bankin tänään julkaiseman oman ennusteen mukaan Suomen talous kasvaa tänä vuonna 1,3 prosenttia ja ensi vuonna vain 1,0 prosenttia. Aiemmassa ennusteessa luvut olivat 1,7 ja 1,2 prosenttia.
 Danske Bankin pääekonomisti  Pasi Kuoppamäen  mukaan ennusteita joudutaan säätämään alaspäin, koska suomalaiset kotitaloudet ovat alkaneet jarrutella kuluttamistaan.
 Danske Bankin pääekonomisti Pasi Kuoppamäki epäilee, että talouskasvun hidastuessa hallituksen 75 prosentin työllisyystavoitteeseen ei päästä.  Mohamed El Bouari / Yle
 – Kotitaloudet ovat nyt entistä varovaisempia, vaikka ostovoima on lisääntynyt. Nyt säästetään enemmän kuin ennen.
 Varovaisuuden taustalla on kansainvälisen talouden epävarmuus, jota kauppasodan pelko lietsoo. Se on myös syynä siihen, että kotimaisen kulutuksen lisäksi vienninkään vedon varaan ei voi kasvuodotuksia laskea.
 Työllisyystavoitteen keinot puuttuvat
 Kuoppamäen mukaan Suomen talouskasvun hidastuminen tekee vaikean 75:n prosentin työllisyysastetavoitteen vielä vaikeammaksi.
 – Työllisyyden parantaminen edellyttäisi lisätoimia ja niitä ei hallitusohjelmassa ole. Epäilen, että tässä suhtdannetailaneessta tavoitetta ei saavuteta.
 Vaikka moni ala on valittanut työvoimapulaa, se ei ole johtanut ainakaan laajasti palkkojen nousemiseen. Tuoreimpien tietojen mukaan palkat ovat nousseet alkuvuonna noin 2,5 prosenttia. Se on Kuoppamäen mukaan vielä kohtuullista.
 – Yli kolmeen prosenttiin ei ole varaa. Tärkeää olisi tehdä maltilliset yleiskorotukset ja jättää paikalliseen sopimiseen korotusvaraa, hän vinkkaa tuleviin työehtoneuvotteluihin.
 Kerromme kohta lisää

Suomen talouden tahti hidastuu odotettuakin nopeammin – Kolme kuvaa kertoo paljon


Summary: Toinen pidätetyistä italialaisista esiintyi Hollywood-tähti George Clooneyna ja myi muotivaatteita verkkokaupassa.

Thaimaan poliisi pidätti viikonloppuna italialaiset  Francesco Galdellin  ja  Vanja Goffin  Pattayalla luksusasunnosta. Italian poliisi oli mukana operaatiossa.
 Poliisin mukaan pariskunta oleskeli Thaimaassa laittomasti.
 Pidätykseen päättyi vuosia kestänyt pakomatka petostapauksessa, jossa käytettiin hyväksi näyttelijä  George Clooneyn  nimeä.
 Clooneyn nimeä käytettiin sijoittajien houkuttelemiseksi muotivaatemalliston toteuttamiseksi. Clooney  vei asian oikeuteen  Milanossa vuonna 2010.
 Pariskunta pakeni Italiasta ja asuivat Italiassa vuodesta 2014 lähtien. Interpol antoi heistä pidätysmääräyksen vuonna 2013.
 – Kuulustelussa Francesco Galdelli tunnusti esiintyneensä George Clooneyna ja aloittaneensa vaatebisneksen huijatakseen ihmisiä lähettämään rahaa, Thaimaan poliisi sanoo tiedotteessa.
 Italian media kertoo, että pariskunta rahoitti elämänsä Thaimaassa myymällä väärennettyjä luksuskelloja verkkokaupassa. Italiassa pariskunnan pakomatkaa ja rikoksia on romantisoitu kutsumalla heita Italian Bonnieksi ja Clydeksi.
 Galdelli ja Goffi joutuvat vastaamaan Thaimaassa ensin oikeudessa viisumirikoksesta ja luvattomasta maassaoleskelusta ennen kuin heidän luovuttamisesta Italiaan päätetään.

George Clooneyn nimellä ratsastanut huijaripariskunta jäi kiinni – vuosikausia jatkunut jahti päättyi pidätyksiin Pattayalla


Summary: Kahden kodin lapsi asuu suurimman osan ajasta sen vanhemman luona, jonka osoitteessa hän on kirjoilla ja noin joka kolmas lapsi asuu yhtä paljon molempien vanhempiensa luona.

Noin 110 000 alle 15-vuotiasta asui kahdessa kodissa vuonna 2018, selviää  Tilastokeskuksen  tutkimuksesta.
 Kahden kodin lapsi asuu suurimman osan ajasta sen vanhemman luona, jonka osoitteessa hän on kirjoilla. Noin joka kolmas lapsi asuu yhtä paljon molempien vanhempiensa luona. Vain hyvin harvoin lapsi asuu suuremman osan aikaa sen vanhemman luona, jonka luona hän ei ole kirjoilla.
 Useimmiten kahdessa kodissa asuvat lapset ovat kirjoilla äidin luona. Noin 63 000 naisella oli kahdessa kodissa asuvia alle 15-vuotiaita lapsia. Niistä kahden kodin lapsista, jotka asuivat enimmäkseen äitinsä luona, lähes puolet asui säännöllisesti myös isänsä luona esimerkiksi viikonloppuisin.
 Kahdessa kodissa asuvista lapsista 92 prosentilla oli kaksi huoltajaa, eli heidän vanhemmillaan oli yhteishuoltajuus. Kahdessa kodissa asuvista lapsista noin 40 000 asuu molempien vanhempien luona yhtä paljon.
 – Naisilla ja miehillä on vähän erilainen tapa ilmoittaa sitä, kenen luona lapsi asuu. Naiset ovat ilmoittaneet miehiä enemmän, että lapset asuvat molemmissa paikoissa. Ero ei tosin ole kovin iso, Tilastokeskuksen yliaktuaari  Tarja Nieminen  sanoo.
 Luvut karkeita arvioita
 Lasten vuoroasumista selvitettiin viime vuonna ensimmäistä kertaa Tilastokeskuksen työvoimatutkimuksen lisätutkimuksessa. Tietoa kysyttiin 18–64-vuotiailta vastaajilta, joilla oli vähintään yksi alle 15-vuotias lapsi. Haastatteluun vastanneista naisista lähes 14 prosentilla ja miehistä 17 prosentilla oli kahden kodin lapsia.
 Tutkimuksessa ei määritelty sitä, kuinka suuri osa ajasta lapsen pitää asua toisen vanhemman luona. Niemisen mukaan oikeusministeriön työryhmä on ehdottanut, että vuoroasumisen määritelmä toteutuisi, kun lapsi asuu yli 40 prosenttia ajasta molempien vanhempien luona.
 – Lasten vuoroasumisen selvittäminen on hankalaa, koska asiaa on vaikea kysyä. Siksi luvut ovat pitkälti arvioita, Nieminen sanoo.
 Vuoroasumisella tarkoitetaan yleensä sitä, että lapsi, jonka vanhemmat eivät asu yhdessä, asuu vuoroin kummankin vanhemman luona kahdessa eri kodissa. Harvinaisempi vuoroasumisen muoto on se, että lapsi pysyy samassa kodissa, mutta vanhemmat vaihtavat kotia ja asuvat lapsen kanssa vuoroviikoin. Lapsen toinen koti on hyvin harvoin jonkun muun aikuisen kuin isän tai äidin luona.
 Tietoa lasten vuoroasumisesta on heikosti saatavissa, koska väestötietojärjestelemässä lapsella voi olla vain yksi kotiosoite. Esimerkiksi erotapauksissa lapsi kirjautuu toisen vanhemman perheeseen, vaikka käytännössä lapsi asuisikin vuorotellen molempien vanhempien luona.

Noin 110 000 lasta asuu kahdessa kodissa – Alle 15-vuotiaiden vuoroasumista selvitettiin ensimmäistä kertaa


Summary: Meteorologi Anniina Valtonen vakuuttaa, että tänä juhannuksena ei ainakaan sada lunta.

Juhannusviikosta on tulossa helteinen ja aurinkoinen etenkin etelässä ja keskiosissa maata. Pohjoisessakin on lämmintä, mutta siellä voi esiintyä satunnaisia sade- ja ukkoskuuroja.
 Torstain aikana lounaasta saapuu Suomeen voimakas matalapaine, joka lopulta ratkaisee juhannuksen sään. Matalapaine kulkee Suomen yli ja siihen voi liittyä runsasta sadetta, ukkosia ja mahdollisesti voimakasta tuulta.
 Ennusteet tarkentuvat vielä loppuviikosta, mutta juhannus on kuitenkin melko varmasti lämmin.
 – Tästä juhannuksesta on tulossa keskimääräistä lämpimämpi. Lämpötila asettuu johonkin 15 ja 25 asteen välille. Sen voin sanoa, että ainakaan ei sada lunta, meteorologi  Anniina Valtonen  vakuuttaa.
 Uimareiden on syytä käyttää aurinkorasvaa, ettei iho kärähdä. UV-säteily on nyt voimakasta etenkin Uudellamaalla, Ahvenanmaalla ja Varsinais-Suomessa.
 Juhannuskokkojen kohtalo on sen sijaan vielä epävarma. Tällä hetkellä sää on hyvin kuivaa etenkin etelässä ja idässä. Näillä näkymin metsäpalovaroitus on voimassa myös juhannuksena, jos sateet jäävät vähäisiksi.

Hellehatut ja aurinkovoiteet esiin – Suomeen tulossa poikkeuksellisen lämmin juhannus


Tamperelainen terveysalan konserni Pihlajalinna Oyj käynnistää yt:t toiminnan tehostamiseksi. Ohjelmalla tavoitellaan 14 miljoonan euron vuosittaisia kustannussäästöjä.
 Yhteistoimintaneuvottelut koskevat noin 2 400 työntekijää.
 Tehostamisohjelman tarkoittamat uudelleenjärjestelyt voivat johtaa työntekijöiden vähennyksiin. Vähennyksien määrä on yhtiön alustavan arvion mukaan enintään 380 henkilötyövuotta.
 Toimitusjohtaja  Joni Aaltonen  sanoo, että yt-neuvotteluissa mietitään toiminnan tehostamista ja johtamisjärjestelmän selkeyttämistä, yleistä kulujen hallintaa, henkilöstön käyttöä joustavammin eri toimipisteiden välillä sekä päällekkäisten toimintojen purkamisen mahdollisuuksia.
 Pihlajalinna on kasvanut voimakkaasti yritysjärjestelyin ja palveluverkkoa kasvattamalla. Pihlajalinna on yksi Suomen johtavista yksityisistä sosiaali- ja terveydenhuoltopalveluiden tuottajista.
 – Meidän tulee kyetä yhtiönä kannattavaan kasvuun ja vahvistamaan sitä tukevaa yrityskulttuuria sekä toimimaan ketterästi eri tilanteissa ja vahvistamaan kyvykkyyttä ennakoida toimialan nopeatkin muutokset, Aaltonen sanoo.
 Tavoitteiden saavuttamiseksi Pihlajalinna harkitsee päällekkäisten toimintojen karsimista ja johtamisjärjestelmän ja organisaation selkeyttämistä sekä tehtävien yhdistämisiä.
 Yt-neuvottelut eivät koske Pihlajalinnan ja sen yhdessä kuntien kanssa omistamien ns. kuntayhtiöiden henkilöstöä eikä liikuntakeskusyhtiöiden henkilöstöä. Lisäksi yhteistoimintaneuvotteluiden ulkopuolelle jäävät yt-neuvottelujen kohteena olevissa yhtiöissä kokonaan kliinisessä hoitotyössä työskentelevät lääkärit.
 Pihlajalinna odottaa tulosparannusta tänä vuonna
 Asiasta lisää hetken kuluttua.

Pihlajalinna aloittaa 2 400 ihmisen yt-neuvottelut: 380 voi menettää työnsä


Summary: Yritys avasi Tampereelle tuotekehitysyksikön viime syksynä.

Kiinalainen teknologiafirma avaa Euroopan pääkonttorin Tampereelle. Yrityksellä voi olla jopa 200 työntekijää vuoteen 2025 mennessä.
 Mikrokomponentti- ja kuluttajaelektroniikkaratkaisujen toimittaja AAC Technologies Holdings Inc. avasi Tampereelle tuotekehitysyksikön viime syksynä.
 Investointi- ja laajentamissuunnitelmat merkitsevät yrityksen mukaan Tampereen asemaa yhtenä maailman johtavista kamerateknologioiden osaamiskeskuksista.
 AAC:n Amerikoiden ja Euroopan toimintoja johtava David Plekenpol (vas.) ja Business Tampereen asiakkuusvastaava Oliver Hussey ovat tehneet tiivistä yhteistyötä. Mirella Mellonmaa/ Business Tampere
 AAC kertoo myös sijoittavansa 10 miljoona dollaria (noin 8 900 000 euroa) kamerateknologioihin keskittyvään tutkimusyhteistyöhön.
 Rahalla tuetaan kuvantamisteknologioiden tutkimuksen tohtorikoulutusta. Tutkimus konsortion muodostavat aluksi Shenzhenissä, Kiinassa sijaitseva tiede- ja teknologiayliopisto Southern University of Science and Technology ja Tampereen yliopisto.
 – Tampereen akateemisesta tutkimusyhteisöstä löytyvä huikea optiikkaosaaminen tekee kaupungista täydellisen paikan Euroopan pääkonttorillemme, AAC Technologiesin Amerikoiden ja Euroopan toimintoja johtava  David Plekenpol  sanoo tiedotteessa.
 Tampereen yliopiston provosti  Jarmo Takala  on tyytyväinen yhteistyöstä.
 – Meillä on vahvat perinteet yhteistyöstä yritysten kanssa ja voimme sanoa, että olemme yksi Euroopan edelläkävijöistä tällä saralla.

Kiinalaisen teknologiafirman Euroopan pääkonttori Tampereelle – jopa 200 uutta työpaikkaa ja 9 miljoonaa tutkimukseen


Summary: Voit seurata keskustelua suorana klikkaamalla yllä olevaa kuvaa.

Tasavallan presidentin  Sauli Niinistön  isännöimä kaksipäiväinen Kultaranta-keskustelut huipentuu tänään.
 Tänään aamulla kello 9.30 alkavassa keskustelussa pohditaan, onko Suomi eurooppalaisen turvallisuuden tekijä.
 Aamun keskusteluun osallistuvat pääministeri, SDP:n puheenjohtaja  Antti Rinne , perussuomalaisten puheenjohtaja  Jussi Halla-aho , Ulkopoliittisen instituutin ohjelmajohtaja  Mika Aaltola  ja Helsingin Sanomien Berliinin kirjeenvaihtaja  Anna-Liina Kauhanen . Keskustelun vetää Ylen toimittaja  Olli Seuri .
 Voit katsoa keskustelun suorana klikkaamalla tämän jutun kuvaa. Näet keskustelun suorana myös Yle TV1:ssä.
 Iltapäivällä käytävässä päätöskeskustelussa aiheena on politiikan murros ja kestääkö demokratia sen. Myös tämän keskustelun voit katsoa suorana Ylen verkkosivuilta tai TV1:ssä kello 14.30 alkaen.

Katso suorana kello 9.30 alkaen: Onko Suomi eurooppalaisen turvallisuuden tekijä? Tätä pohtivat pääministeri Antti Rinne ja perussuomalaisten Jussi Halla-aho Kultarannassa


Summary: Vain yksi viidestä puheenjohtajaehdokkaasta oli valmis viemään sopimuksettoman EU-eron läpi vastoin parlamentin kantaa.

Britannian konservatiivipuolueen puheenjohtajaehdokkaat osallistuivat eilen sunnuntai-iltana Channel 4 -TV-kanavan väittelyyn. Tapahtumasta kertovat Britannian tiedotusvälineet, muiden muassa  yleisradioyhtiö BBC  ja  The Guardian -lehti .
 Mukana oli viisi ehdokasta. Eniten kannatusta saanut ehdokas  Boris Johnson  ei osallistunut tapahtumaan. Hän oli aiemmin sanonut, että kuuden ehdokkaan väittelyt voivat olla "melko kakofonisia".
 Johnson aikoo osallistua seuraavaan väittelyyn huomenna tiistaina, kun ehdokkaista vähiten kannatusta saanut on pudonnut pois.
 Johnsonin poisjäänti kirvoitti piikikkäitä kommenteja vastaehdokkailta.
 – Jos hänen taustatiiminsä ei päästä häntä keskustelemaan viiden melko ystävällismielisen kollegan kanssa, kuinka hän sitten pärjäisi 27 EU-maan kanssa, kyseli ulkoministeri  Jeremy Hunt .
 Keskustelussa nousivat esiin Britannian sosiaaliturvajärjestelmän ja koulutoimen ongelmat. Hunt nosti esiin huomion, että neljännes maan alakoulun läpikäyneistä ei osaa kunnolla lukea tai kirjoittaa.
 Ympäristö-, ravinto- ja maalaisasiain ministeri  Michael Gove  toi esiin erityistukea tarvitsevat lapset sekä yliopistoista valmistuvat nuoret, jotka ovat joutuneet ottamaan runsaasti opintovelkaa..
 Eniten puhetta oli Britannian EU-erosta. Kaikki ehdokkaat totesivat, että ero ilman sopimusta ei ole toivottavaa.
 Entinen brexit-ministeri  Dominic Raab  joutui muiden ehdokkaiden arvostelun kohteeksi todettuaan, ettei sulkisi pois mahdollisuutta, että hän pääministerinä keskeyttäisi parlamentin toiminnan, jos se estäisi sopimuksettoman EU-eron lokakuun lopussa.
 – Sinä et toteuta demokratiaa hylkäämällä demokratian. Me emme ole valmitsemassa diktaattoria vaan pääministerin, totesi sisäministerinä toimiva  Sajid Javid .
 Britannian konservatiivipuolueen puheenjohtaja nousee myös maan pääministeriksi.
 Lue lisää :
 Brittikonservatiivien ensimmäinen johtajaäänestys: Boris Johnson ykkösenä
 Konservatiivit aloittivat pudotuspelinsä Britannian pääministeristä – Nyt kymmenestä on jäljellä seitsemän

Britannian konservatiivien johtajaehdokkaat väittelyssä – Johnson ei ilmestynyt paikalle


Summary: Kuluneella viikolla mm. tanssija sai olutta Intiassa ja pelastetut hylkeenpoikaset ruokittiin. Kokosimme viikon näyttävimmät uutiskuvat yhteen.

Miss Gay Chararat 2019- kilpailija odottaa vuoroaan Makatissa, Filippiineillä 10. kesäkuuta.  Mark R. Cristino / EPA
 Mielenosoittajat vastustivat Kazakstanin presidentinvaalien lopputulosta 10. kesäkuuta Almatissa. Ruslan Pryanikov / AFP
 Nuori poika nauttii vesileikeistä Balaton-järvellä Unkarissa 10. kesäkuuta. Gyorgy Varga / EPA
 Haitin pääkaupungissa Port-au-Princessa  osoitettiin mieltä presidentti Jovenel Moiseinia vastaa ja vaadittiin hänen eroaan 11. kesäkuuta. Chandan Khanna / AFP
 Minskissä on koettu yli kolmekymmenen asteen helteitä 12. kesäkuuta. Valkovenäläiset hakivat helpotusta helteeseen Minskin yhdeksän hehtaarin ulkovesipuistosta. Tatyana Zenkovich / EPA
 Nainen nauttii sateesta monsuunisateiden alkaessa 14. kesäkuuta Assamissa, Intiassa. EPA
 Orvoksi jääneitä hylkeenpoikasia Norddeichissa Saksassa 14. kesäkuuta. Pohjanmeren rannoilta pelastettuja hylkeenpoikasia ruokitaan, kunnes ne ovat vahvistuneet riittävästi pärjätäkseen itsenäisesti, jonka jälkeen ne päästetään takaisin mereen. David Hecker / EPA
 Runsaan ja jatkuvan keinovalon elinympäristössä on todettu olevan yhteydessä moniin terveysongelmiin. Tutkimusten mukaan Singapore on maailman "valosaasteisin" kaupunki. Wallace Woon / EP
 Hongkongissa  mielenosoitukset ovat jatkuneet pitkin viikkoa. Kadulle ihmiset on saanut lakiuudistus, joka mahdollistaisi rikoksista epäiltyjen luovuttamisen jatkossa Manner-Kiinaan. Philip Fong / AFP
 Joka neljäs vuosi Prahassa pidetään Prague Quadrennial. Tapahtumassa esitetään uusimmat trendit esitystaiteen, lavastuksen ja teatteriarkkitehtuurin saralla. Martin Divisek / EPA
 Roemerbergin aukio Frankfurtissa Saksassa heijastuu saippuakuplan pinnasta. Armando Babani / EPA
 Kangasala-Jukola oli historian 71. Jukolan viesti. Mikko Stig / Lehtikuva
 Intialaiset harjoittelevat joogaamista puistossa 16. kesäkuuta Bhopalissa, Intiassa. Kansainvälistä joogapäivää vietetään 21. kesäkuuta. Sanjeev Gupta / EPA

Pappi kaata kannusta riisiolutta tanssijan suuhun ja viikon muita uutiskuvia


Summary: Ennakkotestaus ja markkinointiväittämien todenpitävyys korostuvat, koska tieto tuotevirheistä leviää nopeasti.

Kyltti ovessa varoittaa kirkkaasta valosta, ja suojalasit ovatkin tarpeen kun astuu Solar Simulator Finlandin tutkimushalliin.
 Sisällä nimittäin helottaa aurinko täydeltä terältä ja hiki pyrkii pintaan vääjäämättä.
 – Tuolla paahtaa kuusi kiuasta, että kyllä tässä lämmin on, osoittaa toimitusjohtaja  Hannu Suokivi  katon rajassa loimuavia lamppuja.
 Keinoaurinko kauhduttaa materiaaleja kiihdytetyllä tahdilla. Nopeutetulla vanhentamisella nähdään esimerkiksi, kuinka pinnoite haalistuu tai muovi haurastuu auringonvalossa.
 Kyseessä on eräänlainen aikakone, jolla pystytään nopeasti selvittämään tuotteiden säänsietoa jopa parinkymmenen vuoden päähän.
 Pitkäikäisyyden ohella tutkittavana on tuotteiden hetkellinen toimivuus kovissa olosuhteissa. Saako laitteen näytöstä selvää kirkkaassa auringossa tai kestääkö akku kuumuutta?
 Jopa kahden Auringon lämpö
 Lamput matkivat Auringon infernaalista voimaa kolmella tavalla.
 – Säteilytehoa pitää tulla riittävästi, eli Aurinko lämmittää. Toinen asia on värijakauma. UV-säteilyn ja lämpösäteilyn pitää olla kuten Auringossa. Ja kolmanneksi säteilykentän pitää olla tasainen, valottaa toimitusjohtaja Hannu Suokivi.
 Ainakin tehoa keinoauringosta löytyy 42 lampun voimin kytkintä kääntämällä. Sähkölasku on suunnilleen seitsemän sähkölämmitteisen omakotitalon verran.
 – Me pääsemme puoleentoista, jopa kahteen Aurinkoon lämmittävyydessä. Näin pystytään tekemään kiihdytettyjä testejä, näkemään kauemmas kuin mitä kello antaisi myöten.
 Keinoauringossa loistaa kirkkaimmillaan 42 erikoislamppua. Jouni Koutonen / Yle
 Littoisissa Turun lähistöllä sijaitseva Solar Simulator Finland on ehtinyt reilun kahdenkymmenen vuoden historiansa aikana testata tuotteita todellakin äärestä laitaan.
 – Olemme testanneet hilloja ja oluita, köyttä ja kiveä, elektroniikkaa ja hävittäjän ilmatankkausjärjestelmän osia. Hyvin monenlaista tavaraa, naurahtaa Suokivi.
 Suomalaisen kiven säänkestävyydestä yritys ei muuten löytänyt juuri moitittavaa.
 Tuotevirheet paljastuvat armotta
 Paahteeseen on tällä kertaa päätynyt kevytrakenteinen, sähköavusteinen ajoneuvo.
 Tamperelaisyritys tähtää etenkin Etelä-Euroopan markkinoille, ja valmistajaa kiinnostaa tietää kuinka muoviosat kestävät kuumotusta.
 Testattavana on sähköavusteinen kevytajoneuvo. Solar Simulator Finlandin kehitysjohtaja Teppo Lainio ottaa samalla tyypit ensi vuonna markkinoille aiotusta menopelistä. Jouni Koutonen / Yle
 Kangaskatteen kestävyys tunnetaan jo hyvin muun muassa veneteollisuudesta, mutta mustien muoviosien ja niiden sisältämän elektroniikan toimivuudesta halutaan varmuus.
 – Olemme käyttäneet paljon 3D-tulostettuja osia, niistä ei ole niin paljon tietoa kuin muista materiaaleista. Se on vielä uusi alue, ja haluamme varmistaa että komponentit kestävät myös olosuhteissa, joissa näitä ajoneuvoja käytetään, sanoo  Petri Pitkänen  Scouterilta.
 Itseään ”onnellisuusjohtajaksi” kutsuva toimitusjohtaja Pitkänen toteaa, että ennakkotestaus on elintärkeää tuotteen onnistuneelle lanseeraukselle. Sen kun voi tehdä vain kerran.
 Suuretkin valmistajat voivat syyllistyä susiksi osoittautuvien maanantaikappaleiden markkinoille tuomiseen, ja kuprujen korjaaminen käy kalliiksi. Etenkin maineelle, jos kriisiviestinnän aakkoset heitetään romukoppaan ja ongelma koetetaan vaieta kuoliaaksi.
 – Tiedonkulku on nykyään nopeaa, ja maailma avoin ja läpinäkyvä monessa asiassa. Mitään tuotevirheitä ei voi piilotella ja hyssytellä, ettei vaan kukaan huomaisi. Kaikki huomataan, kaikki tulee julki, sanoo Hannu Suokivi.
 Asiakkaat pääosin ulkomailta
 Littoisten kaltaisia keinoaurinkoja löytyy maailmalta kymmenkunta. Maailmalla ovat myös Solar Simulator Finlandin markkinat, noin 70 prosenttia asiakkaista on Suomen rajojen ulkopuolella.
 – Pääasialliset asiakkaat löytyvät tällä hetkellä autoteollisuudesta, puolustusteollisuudesta ja meriteollisuudesta. Sijainnilla ei ole merkitystä. Kuljetuspalvelut tuovat paketin mistä tahansa Euroopasta niin että se on alle 24 tunnin meillä testissä, sanoo Hannu Suokivi.
 Optisessa laboratoriossa tutkitaan auringonvalon vaikutusta erilaisten materiaalien ominaisuuksiin. Dani Branthin / Yle
 Ensiaskeleensa maailmalle Solar Simulator Finland otti Nokian ja sen alihankkijoiden kyljessä 1990-luvun puolivälissä. Tuolloin esimerkiksi kännyköiden näytöt ja akut olivat keskeisiä tutkimuskohteita, mutta nykyään niiden merkitys yritykselle on vähäinen.
 – Mobiiliteknologia on yleistynyt, mutta siellä on monia asioita jo tutkittu ja selvitetty. Se ei tällä hetkellä ole meille ykkösasia. Ehkä akkuteknologian kehitys tuo meille testaustarvetta.
 Hannu Suokiven mukaan asiakkaina on muun muassa amerikkalaista autoteollisuutta, mutta suurimmat yhteistyökumppanit löytyvät Iso-Britanniasta.
 Hämärän peitossa oleva brittien euroero tai maailmalla vellova kauppasota eivät ainakaan vielä synkennä yrityksen tulevaisuudennäkymiä.
 – Brexitistä on asiakkaiden kanssa vähän vaikea keskustella, koska hekään eivät tiedä mitä tapahtuu. He ovat aivan yhtä ärsyyntyneitä tilanteesta kuin kaikki muutkin. Lähinnä siitä voi tulla henkinen este, jos koetaan vaikeaksi ostaa palveluita tullirajan ulkopuolelta, arvioi Hannu Suokivi.
 Valoa futiskentältä laboratorioon
 Solar Simulator Finlandin juuret ovat Turun yliopiston sovelletun fysiikan laitoksella. Vielä 1990-luvun lopulla yliopistomaailman ja liike-elämän nivoutuminen yhteen oli eksoottinen ajatus.
 – Olin hakemassa silloisesta Kerasta (Kehitysaluerahastosta) rahoitusta, ja ennen kuin ehdin kätellä ja esittäytyä, sanottiin että ”yliopistosta ei voi syntyä liiketoimintaa”. Nykyään maailma on aika erilainen, hymähtää Hannu Suokivi.
 Toimitusjohtaja Hannu Suokivi kertoo keinoauringon kuumottavan kuuden kiukaan tavoin. Jouni Koutonen / Yle
 Mitään suurta työllistäjää yrityksestä toki ei olekaan tullut. Työntekijöitä on puolentusinaa.
 – Olemme vuosien saatossa enemmän kehittyneet kuin kasvaneet. Koetamme rakentaa kasvuamme siihen, kuinka asiakkaamme voisivat hyödyntää testituloksia ja kertoa markkinoinnissaan fiksulla tavalla tuotteensa kestävyydestä, perustaa markkinointiargumenttinsa tosiasioihin.
 Niin tieteellistä kuin keinoauringolla tehtävä tutkimustyö onkin, löytyy tekniikan taustalta jotain aivan muuta kuin kuivaa kirjatietoa.
 – Näiden lamppujen historia juontaa 1970-luvulle ja televisiomaailmaan. Jalkapallo-otteluiden kuvaamiseksi pyrittiin kehittämään valo, jolla saadaan hyvää tv-kuvaa. Sieltä ne ovat siirtyneet testauskäyttöön, kertoo Hannu Suokivi.

Keinoaurinko korventaa kahden oikean edestä – supertehokkailla lampuilla tutkitaan, miten hillot ja hävittäjän osat kestävät paahdetta


Summary: Tupakansavulle altistuneilla oli jopa kolmanneksen enemmän luunmurtumia savuttomassa perheessä kasvaneisiin verrattuna.

Passiivinen tupakointi on yhdistetty luiden heikkenemiseen aikuisilla, mutta sama saattaa koskea lapsia, suomalaistutkimus osoittaa.
 Tulokset perustuvat Lasten Sepelvaltimotaudin Riskitekijät (LASERI) -tutkimukseen ja 1 400 suomalaisen 28-vuotiseen seurantaan. Osallistujat olivat 3–18-vuotiaita seurannan alkaessa. Luiden kunto tutkittiin heidän ollessa aikuisia.
 Vanhempiensa tupakoinnille lapsena altistuneiden luiden tiheys oli aikuisena pienempi kuin savuttomassa perheessä kasvaneiden, tulokset osoittivat. Altistuneilla oli myös kolmanneksen enemmän luunmurtumia.
 Yhteydet olivat voimakkaimmat lapsilla, joiden vanhemmat tupakoivat kotona ja joiden altistus oli suurta kotiniinitestien perusteella.
 Lapsuudessa ja nuoruudessa tapahtuva tupakka-altistus saattaa haitata luiden kasvua, ja sitä kautta heikentää luustoa. Luun määrä kasvaa ihmisillä 20–30 vuoden ikään saakka ja alkaa vähitellen vähentyä 40. ikävuoden jälkeen. Suomessa todetaan vuosittain arviolta 30 000–40 000 luunmurtumaa, joissa yhtenä syynä on luuston haurastuminen.
 Tutkimus julkaistiin  Journal of Clinical Endocrinology & Metabolism  -lehdessä.

Lapsuuden tupakka-altistus voi heikentää luustoa


Summary: Yle kävi läpi yli 40 pommiuhkauksista käräjäoikeuksissa annettua tuomiota.

Vuosi sitten annettu tuomio kiteyttää suomalaisen pommiuhkauksen. Uhkauksen teki kuusikymppinen mies kännissä puhelimitse.
 Näin tapahtunutta kuvaillaan Pohjois-Savon käräjäoikeuden tuomiolauselmassa:
 N. N. on ilmoittanut puhelimessa räjäyttävänsä Kansaneläkelaitoksen Iisalmen toimiston. Ilmoituksen johdosta poliisipartio on käynyt tarkistamassa Kansaneläkelaitoksen tilat ja tämän jälkeen ottanut N.N:n kiinni tämän asunnolta.
 Todisteena käytettiin tallennetta puhelusta, jossa tuomittu esitti uhkauksensa.
 Tuomiolauselman kohta "syyksilukemisen perusteet" kuuluu näin:
 N. N. on esitutkinnassa ilmoittanut, että hän ei muista humalatilansa johdosta mitään asioista. N. N. on kuitenkin pitänyt mahdollisena, että hän oli ollut puhelimessa yhteydessä eläkevakuutusyhtiö Eloon ja sanonut menevänsä pommin kanssa Iisalmen Kansaneläkelaitoksen toimistoon ja "kaikki kuolevat".
 Känninen puhelu toi miehelle 35 päiväsakkoa perättömästä vaarailmoituksesta. Maksettavaa tuli 210 euroa, vaikka hän sai sakot pienimmän mahdollisen päiväsakon eli kuuden euron mukaan.
 Mies soittaa pommiuhkauksen
 Yle tutustui yli 40:een käräjäoikeuksissa eri puolilla Suomea annettuun tuomioon julkisiin tiloihin kohdistuneista uhkauksista. Niiden mukaan tyypillinen perätön vaarailmoitus on juuri Pohjois-Savon käräjäoikeudessa käsitellyn kaltainen: mies esittää pommiuhkauksen puhelimessa.
 Usein tekijä on ollut siinä määrin alkoholin vaikutuksen alaisena, että se mainitaan tuomiolauselmassakin.
 Muun muassa tällaisia tapauksia oikeuksissa on käsitelty:
 Nelikymppinen mies sanoo puhelimessa Kelan asiakasneuvojalle, että aikoo asettaa pommin konttoriin. 40 päiväsakkoa. Oulun käräjäoikeus 2013. Parikymppinen mies soittaa hätäkeskukseen, ja sanoo, että Alajärven Tokmannilla räjähtää tunnin kuluttua pommi. 50 päiväsakkoa. Etelä-Pohjanmaan käräjäoikeus 2011. 32-vuotias mies soittaa hätäkeskukseen, että Hamburger Börs -hotellin ravintolassa räjähtää pian pommi. 30 päiväsakkoa. Varsinais-Suomen käräjäoikeus 2013. 65-vuotias mies soittaa kolme eri kertaa hätäkeskukseen, että Turun kauppatorilla on pommiuhka. 30 päiväsakkoa. Varsinais-Suomen käräjäoikeus 2015. 46-vuotias mies soittaa itsenäisyyspäivän iltana hätäkeskukseen. Hän sanoo asentaneensa neljä pommia Tampere-taloon tasavallan presidentin itsenäisyyspäivän vastaanoton pitopaikalle. 35 päiväsakkoa. Pohjois-Savon käräjäoikeus 2014.
 Naiset eivät tämän aineiston perusteella perättömiä vaarailmoituksia juuri tee. Tuomituista naisia on vain neljä.
 Nuori "vitsailee" netissä
 Itä-Uudenmaan poliisi kertoi  keväällä, että koulu-uhkaukset teettävät työtä lähes päivittäin. Poliisi saa yleensä tekijän selville, mutta oikeuteen asti tapaukset etenevät harvoin. Ylen saamassa aineistossa tapauksia on kourallinen.
 Alle 18-vuotias mies lähettää internetin anonyymille keskustelupalstalle kuvan veitsestä ja tekstin “huomenna kouluun”. Samana päivänä on tapahtunut  koulupuukotus Myllytullin ammattikoulussa . 30 päiväsakkoa. Oulun käräjäoikeus 2014. Nuori mies lähettää internetin anonyymille keskustelupalstalle viestin, jossa lukee muun muassa "huomenna meen ala-asteelle ja tapan vähintään 10 lasta siellä”. 40 päiväsakkoa. Oulun käräjäoikeus 2017. 15-vuotias poika lähettää anonyymillä kännykkäsovelluksella viestin “ei kannata tulla huomenna kouluun” ja kuvan käsiaseesta. Seuraavana aamuna hän lähettää samalla sovelluksella viestin “Tänäänlähtee”. 20 päiväsakkoa. Kanta-Hämeen käräjäoikeus 2018.
 Tapauksissa näyttäisi siltä, että kyseessä on ollut yritys vitsiksi. Yksi tuomituista kertoo vastauksessaan, ettei uskonut kenenkään ottavan tekstiä tosissaan. Pari muuta kertoo, ettei ole voinut kuvitella asiasta syntyvän tällaisia seurauksia.
 Kuvan käsiaseesta lähettänyt poika puolustautui sillä, että kuvassa ei ollut oikea ase, vaan kuva oli videopelistä. Oikeuden mukaan kuvassa olleen aseen aitoudella ei ollut tapauksen ratkaisemisen kannalta merkitystä.
 Tapauksissa toistuu kaava, joka on poliisin mukaan tyypillinen. Nuori kirjoittaa anonyymisti koulua uhkaavan viestin, johon on usein liitetty kuva aseesta, ja seuraukset tulevat yllätyksenä.
 Kaava näkyy myös Ylen aikaisemmin tänä vuonna uutisoimissa Oulun Kellon koulun sekä Hyrylän koulukeskuksen uhkauksissa.
 Kellon koulu-uhkaus syyteharkintaan – epäilty kirjoitti uhkauksen hetken mielijohteesta ja vitsinä Hyrylän koulu-uhkauksen tekijä tavoitettu – kyseessä nuorten pila, ei mitään todellista uhkaa
 Jos tekijä on alle 15-vuotias, hän ei ole rikosoikeudellisessa vastuussa, eikä tapaus mene oikeuteen.
 Alle 18-vuotiaiden kohdalla syyttäjä voi jättää syytteen nostamatta, jos mahdollinen rangaistus olisi enintään puoli vuotta vankeutta ja jos teko vaikuttaa olevan enemmänkin harkitsemattomuutta kuin piittaamattomuutta laista.
 Syytteen voi jättää nostamatta myös esimerkiksi silloin, jos oikeudenkäynti ja rangaistus olisivat kohtuuttomia.
 Tyypillinen tuomio: päiväsakkoja
 Tuomio pommi- tai koulu-uhkauksesta on tapauksesta riippuen 20-50 päiväsakkoa. Linja on johdonmukainen käräjäoikeuksissa eri puolilla Suomea.
 Euromääräisesti pienimmät sakot olivat yhteensä 120 euroa, ja suurimmat 810 euroa. Kolmessa neljästä sakkotuomiosta päiväsakon määrä on pienin mahdollinen, eli kuusi euroa.
 Päiväsakot lasketaan käteen jäävistä tuloista, ja  poliisin sakkolaskurin  mukaan kuuden euron päiväsakko tarkoittaa alle 700 euron nettotuloja kuukaudessa.
 Kalliimmaksi perätön vaarailmoitus tulee, jos se on aiheuttanut taloudellista vahinkoa. Esimerkiksi mies, joka vuonna 2011 teki kaikkiaan kymmenen perätöntä vaarailmoitusta pommin räjähtämisestä ja ampumavälikohtauksesta Jokioisissa tuomittiin Kanta-Hämeen käräjäoikeudessa 50 päiväsakkoon ja yli kymmenen tuhannen euron korvauksiin Osuuskauppa Hämeenmaalle myynnin menetyksistä.
 Päiväsakkoja kovempia tuomioita tuli vain tapauksissa, joissa samaan käsittelyyn oli yhdistetty useampia saman henkilön tekemiä rikoksia. Esimerkiksi 18 rikoksesta samalla kertaa tuomittu parikymppinen mies tuomittiin kymmenen kuukauden ehdolliseen vankeuteen. Hänen rikoksensa olivat enimmäkseen varkauksia ja niiden yrityksiä.

Kännissä tai läpällä – tällainen on suomalainen pommiuhkaus


Summary: Tukholman rauhaninstituutti Sipri arvelee, että Pohjois-Korea on lisännyt ydinasearsenaaliaan huolimatta USA:n kanssa käymistään neuvotteluista.

Ydinaseiden varastot ovat jatkaneet kutistumistaan, mutta jäljellä olevia asevarastoja modernisoidaan vauhdilla ydinasevaltioissa. Näin kerrotaan Tukholman kansainvälisen rauhaninstituutti  Siprin uudessa vuosikirjassa , joka käy läpi ydinasevarastojen tilaa.
 Vuoden alussa yhdeksällä ydinasevaltiolla oli hallussaan yhteensä yli 13 800 ydinkärkeä, joista vajaat 6 200 oli Yhdysvalloilla ja 6 500 Venäjällä. Maat ovat pienentäneet arsenaaliaan vuoden 2010 Uusi Start -sopimuksen mukaisesti.
 Kaikista ydinaseista käyttövalmiina on vajaat 3 800 ydinkärkeä, joista lähes 2 000 on heti valmiina laukaisuun. Käyttövalmiita ydinkärkiä oli Yhdysvalloilla lähes 1 800 kappaletta ja Venäjällä 1 600.
 Muut ydinkärjet ovat joko varastossa tai odottavat hävittämistä. Yhdysvalloissa vajaat 2 400 ja Venäjällä liki 2 200 ydinkärkeä odottaa purkamistaan.
 Siprin mukaan sekä Yhdysvalloilla että Venäjällä on käynnissä kalliit ydinaseistuksen nykyaikaistushankkeet. Venäjä on hankkiutumassa eroon Neuvostoliiton mannertenvälisistä ohjuksista, jotka on määrä päivittää uusiin malleihin viimeistään vuoteen 2027 mennessä. Nykyisistä ohjuksista noin kaksi kolmasosaa on korvattu.
 Venäjä suosii taktisia ydinaseita
 Yhdysvaltojen ja Venäjän suurimpana erona on taktisten ydinaseiden määrä. Ne on suunniteltu taistelukenttäkäyttöön ja ovat tuhovoimaltaan strategisia ydinaseita pienempiä. Yhdysvaltain arsenaalista vain 230 ydinkärkeä on ei-strategisissa pommeissa. Niistä 150 on käyttövalmiina Nato-tukikohdissa eri maissa ja loput 80 Yhdysvalloissa.
 Venäjän koko arsenaalista yli 1 800 ydinkärkeä on varattu mahdolliseen ei-strategiseen käyttöön. Siprin mukaan Venäjä yrittää paikata taktisilla ydinaseilla asevoimiensa heikkouksia.
 - Venäjän päätöksiä ei-strategisen ydinasearsenaalinsa koosta ja rakenteesta näyttää motivoivan Yhdysvaltojen ylivoimaisuus tavanomaisten asejoukkojen saralla, raportissa kirjoitetaan.
 Venäjän ydinasedoktriinista on ollut epävarmuutta taktisten ydinaseiden osalta. Yhdysvaltojen mukaan Venäjä on antanut ymmärtää olevansa valmis käyttämään taktisia ydinaseita rajatussa määrin myös perinteisessä sodankäynnissä, minkä pelätään pienentävän ydinaseiden käytön kynnystä.
 Viime vuonna Yhdysvalloissa ehdotettiinkin maan taktisten ydinaseiden määrän kasvattamista vastavetona Venäjän tekemisille. Kriitikoiden mukaan Yhdysvallat on kuitenkin liioitellut Venäjän halukkuutta aseiden käyttöön.
 Ydinaseriisunnan jatkuminen epävarmaa
 Uusi Start -sopimuksen tulevaisuus on epävarma. Venäjä sanoi kesäkuun alussa olevansa valmis luopumaan sopimuksesta, jos sitä ei haluta jatkaa.
 Maan presidentin Vladimir Putinin mukaan Venäjä on toistuvasti kertonut valmiudestaan sopimuksen jatkoon, mutta vuonna 2021 päättyvän sopimuksen jatkamisesta ei ole virallista neuvotteluprosessia.
 Muita ydinasevaltioita ovat Britannia, Ranska, Kiina, Intia, Pakistan, Pohjois-Korea ja tiettävästi Israel, joka ei kommentoi ydinaseitaan. Muiden ydinasevaltioiden arsenaalit lasketaan sadoissa tai kymmenissä ydinkärjissä.
 Britannialla ydinkärkiä on 200 kappaletta, Ranskalla 300 ja Kiinalla 290. Intia ja Pakistan eivät paljasta virallisesti varastojensa kokoa, mutta niiden suuruudeksi arvioidaan Intian kohdalla 130-140 ja Pakistanin puolella 150-160 ydinkärkeä.
 Israelin tunnustamattoman ydinasevaraston kooksi Sipri arvioi 80-90 ydinkärkeä.
 Ydinasevaltioista Kiinan, Intian ja Pakistanin uskotaan pyrkivän asevarastojensa kasvattamiseen.
 Salamyhkäisyyden verhon taakse piiloutuvalla Pohjois-Korealla arvaillaan olevan enimmillään 20-30 ydinkärkeä, mutta julkinen todistusaineisto erakkovaltion aseistuksesta on lähes olematonta eikä lukuun voida varmuudella luottaa.
 Siprin vuosikirjaan on kuitenkin arvioitu, että maan ydinkärkien määrä olisi kasvanut 10 - 20 kappaleella viime vuoden alusta lähtien. Ydinkärkiä olisi lisätty siitä huolimatta, että maan johtaja  Kim Jong-un  on käynyt neuvotteluja Yhdysvaltain presidentin  Donald Trumpin  kanssa ydinaseiden vähentämisestä.

Raportti: Ydinaseiden määrä vähenee, mutta asevarastoja modernisoidaan vauhdilla


Summary: Viimeksi motocrossin MM-kisat nähtiin Suomessa vuonna 2014.

Iittiin rakentuvalla Kymi Ring -moottoriradalla ajetaan MM-motocrossia ensi kesänä.
 Kymi Ringillä ajettava Suomen osakilpailu on lisätty Kansainvälisen Moottoriliitto FIM:n MM-kisakalenteriin seuraaviksi kolmeksi vuodeksi.
 Motocrossin MM-sarjan promoottori Youthstreamin ja Lahti Events Oy:n allekirjoittama järjestämissopimus julkistettiin Latvian MM-kilpailun yhteydessä lauantaina.
 Viimeksi motocrossin MM-kisat nähtiin Suomessa vuonna 2014 Hyvinkäällä.
 Iitissä ajetaan ensi vuonna myös ratamoottoripyöräilyn MM-osakilpailu. MotoGP-luokan  testiajot  järjestetään tämän vuoden elokuussa. Kymi Ringin asfaltointi aloitetaan tänään.

Kymi Ringillä ajetaan MM-motocrossia ensi kesänä


Summary: Yritysjohtajien mukaan pahimmat yksittäiset kilpailukyvyn heikkoudet Suomessa ovat palkkojen joustamattomuus, ansiotuloverotuksen taso, työmarkkinajärjestelmä, osaavan työvoiman heikko saatavuus sekä omistamisen verotus.

Yritysjohtajien mukaan jäykät työehdot ja kireä verotus ovat Suomen kilpailukyvyn suurimmat rasitteet.
 Yli 1 200 yritysjohtajaa arvioi Suomen kilpailukykyä suhteessa kilpailijamaihin Elinkeinoelämän valtuuskunnan Evan kyselytutkimuksessa. Eva on elinkeinoelämää seuraava ajatuspaja.
 Eniten yritysjohtoa hiertää palkkojen joustamattomuus. Kasvun jarruksi koettiin myös työvoiman heikko saatavuus.
 – Yritysjohdon polttavin ongelma liittyy työehdoista sopimiseen. Jäykät työmarkkinat ovat selvä kasvun este ja iso työllistämisen tulppa, sanoo Evan johtaja  Emilia Kullas  tiedotteessa.
 Yritysjohtajat uskovat, että kilpailukykyä rasittavat tekijät pahenevat entisestään tulevaisuudessa. Lähes 70 prosenttia vastaajista katsoo, että yritysten palkanmaksukyky on heikkenemässä. Runsas kolmannes arvioi, että yritykset työllistävät kolmen vuoden päästä vähemmän ihmisiä kuin nykyään.
 Koulutus kilpailukyvyn lippulaiva
 Suomalainen koulutus aina peruskoulusta toiseen asteeseen ja yliopistoon on vastaajien mukaan Suomen vahvuus kilpailukyvyssä suhteessa kilpailijamaihin. Muina vahvuuksia nähtiin Suomen tietotekninen infrastruktuuri, omaisuuden suoja ja liikkeenjohdon toimintatavat.
 Kyselytutkimus toteutettiin viime vuonna marras-joulukuussa, mutta tutkimuspäällikkö  Ilkka Haaviston  mukaan tiedot ovat edelleen käyttökelpoisia, sillä tutkimuksessa kartoitetaan suuria suuntaviivoja useiden vuosien ajalta.
 – Kyselyn kohteena ovat rakenteellisen kilpailukyvyn tekijät, jotka muuttuvat hitaasti, usein useampien vaalikausien aikana, Haavisto sanoo.
 Eva toteutti vastaavan kyselyn vuonna 2013. Ajatuspajan mukaan yritysjohdon tuntemukset ovat seitsemässä vuodessa kehittyneet myönteisempään suuntaan, mutta ovat tästä huolimatta pysyneet synkkinä.

Palkanmaksukyky heikkenee, yritykset työllistävät vähemmän – Evan kysely maalaa synkän kuvan Suomen tulevaisuudesta


Summary: Suomalaisilta poliitikoilta kuulee harvoin arviota maailmanpolitiikasta. Uuden ulko- ja turvallisuuspolittisen selonteon kautta sellainen olisi syytä tehdä, kirjoittaa Janne "Rysky" Riiheläinen.

Kansainväliset organisaatiot ja sopimukset

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Maailmanpolitiikka ei ikinä pysy paikallaan, mutta nyt liikettä on paljon ja moneen suuntaan. Kiina kasvaa, Yhdysvallat taantuu, Venäjä puskee ja EU on taas yhdessä käännekohdassa. Taustalla on toki vielä paljon muutakin ja tulevaisuushorisontti on ilmastokriisistä tumma.
 Kiina rakentaa kauppareittejä ja erilaisia riippuvuuksia. Sillä on rahaa ostaa maailma ja kärsivällisyyttä muovata sitä tavoitteidensa mukaiseksi. Rakentaa vaikkapa tunneli Tallinnasta Helsinkiin ja sen perään rautatie Jäämerelle. Tällaisilla hankkeilla Kiina levittää aktiivisesti paitsi vaikutusvaltaansa myös omaa tapaansa ajatella ja toimia.
 Presidentti  Donald Trumpin  Yhdysvallat koettaa saada entisajat palaamaan. Trumpin tapa liehitellä diktaattoreja ja kolhia liittolaisiaan on ollut osa hänen sääntöpohjaisesta maailmasta irtautuvaa linjaansa. Tämä tarkoittaa sitä, että pohjimmiltaan Yhdysvaltain takaama maailmanjärjestys muuttuu, eikä tilanne palaa ennalleen Trumpin jälkeenkään.
 EU sen sijaan etsii tapoja pitää yllä  sääntöpohjaista maailmanjärjestystä. Brexit on hieman odottamattomasti lujittanut unionin yhtenäisyyttä, sillä harvassa ovat enää maansa EU-eroa vaativat. Brittien katastrofaalinen sotku on saanut muutkin ymmärtämään, miten syvälle rakenteisiin Euroopan yhdentyminen on edennyt. Yhtenäisyyttä tarvitaankin, sillä EU on enemmän omillaan kuin ikinä ennen.
 Putinin strategiaan kuuluu myös päämäärätietoinen pyrkimys rakentaa yhteiskunta, joka pystyisi toimimaan muusta maailmasta eristettynä.
 Venäjä puolestaan puskee takaisin suurvalta-asemaan aggressiivisuudella, jota terävoittää öljyyn ja kaasuun perustuvan, uudistuksia kipeästi kaipaavan kansantalouden nihkeät tulevaisuudennäkymät. Presidentti  Vladimir Putinin  strategiaan kuuluu myös päämäärätietoinen pyrkimys rakentaa yhteiskunta, joka pystyisi toimimaan muusta maailmasta eristettynä. Sen autonomisuuden voi nähdä yhdenlaisena sotilaallisena kykynä.
 Kylmän sodan aikana osapuolet  kävivät myös kuumia sotia, mutta eivät suoraan keskenään, sillä se olisi todennäköisesti johtanut ydinsotaan. Nyt tavallinenkin sota riittäisi rakenteiden romahduttamiseen, sillä yksikään moderni yhteiskunta ei kovin kauaa kestäisi globaalien tavarantoimitusketjujen katkeamista. Esimerkiksi Venäjän ja Ukrainan välillä kulkee kauppatavara, vaikka maat ovat  käytännössä sodassa  keskenään. Kummankaan ei yksinkertaisesti kannata laittaa rajaa kokonaan kiinni edes sotimisen takia.
 Se, että kukaan ei halua varsinaisesti sotaa, ei ole ikinä ennenkään estänyt niiden syttymistä.
 Nyt valtioiden välistä kamppailua ei siis käydä rintamalinjoilla, vaan pitkin maailmaa kulkevien globaalien virtojen äärellä. Niissä virroissa kulkevat informaatio, ihmiset ja tavarat. Niiden äärellä käytävissä kauppasodissa voittoa tavoittelevat jalkaväen sijaan juristijoukot.
 Toki oikeat sodat voivat syttyä vahingossakin. Se, että kukaan ei halua varsinaisesti sotaa, ei ole ikinä ennenkään estänyt niiden syttymistä. Pehmeämpinä pidettyjen keinojen takana häämöttää aina geopoliittisena realiteettinä kuolemaa ja tuhoa tuova rauta.
 Ulkopoliittisen instituutin  ohjelmajohtaja  Mika Aaltola  kirjoitti kirjassaan  Poutasään jälkeen  näistä virroista ja siitä, miten kovaotteinen valtakamppailu on palannut maailmanpolitiikan päälajiksi. Uusi hallitusohjelma vastaa erinomaisesti Aaltolan vaatimukseen Suomen aktiivisuudesta etujensa ajamisessa. Se asettaa ulkopolitiikan keskeiseksi tavoitteeksi sääntöpohjaisen maailmanjärjestyksen aktiivisen puolustamisen. Siihen on mainio tilaisuus tämän vuoden jälkipuoliskon ajan, kun Suomi toimii EU:n puheenjohtajamaana.
 Nyt käynnissä olevassa murroksessa olisimme yksin heittopusseja.
 Ensi talven aikana laaditaan myös uusi ulko- ja turvallisuuspoliittinen selonteko parlamentaarisessa ohjauksessa. Perinteenä on, että siinä haetaan mahdollisimman suurta konsensusta kaikkien eduskuntapuolueiden kesken.
 Selonteon pitäisi kertoa selväsanaisesti suomalaisille tilanteesta ja niistä keinoista, joilla yritämme selvitä. Kansalaisten realistinen tilannekuva on olennainen osa kansakunnan kykyä tehdä viisaita ratkaisuja. Ikävä suomalainen perinne on, että poliitikot eivät tähän tilannekuvasta kertomiseen juurikaan ole halunneet panostaa.
 Juuri tänään  puhutaan Kultarannassa  Suomen ja Saksan presidenttien johdolla Euroopan tulevaisuudesta. Euroopan tulevaisuus on myös Suomen tulevaisuus. Nyt käynnissä olevassa murroksessa olisimme yksin heittopusseja. Osana suurempaa kokonaisuutta meillä on kuitenkin hieman paradoksaalisesti mahdollista säilyttää enemmän kansallista liikkumavaraa. Eikä yhteistyön tarvitse tarkoittaa muiden varaan heittäytymistä. Omalla pohjalla seisomisen lisäksi on vieraan apu aina tarpeen.
 Janne "Rysky" Riiheläinen
 Kirjoittaja on joensuulainen bloggari, joka on aktiivinen turvallisuuspolitiikan keskustelija. Riiheläinen on vapaa toimija, joka ei ole sidottu mihinkään asemaan, organisaatioon tai ajatussuuntaan.
 Aiheesta voi keskustella 17.6.2019 klo 16.00 asti.

Rysky Riiheläisen kolumni: Kiina kasvaa, Yhdysvallat taantuu ja EU horjuu, mutta missä on Suomen arvio maailman tilanteesta?


Summary: Hallituksen muodostamista vaikeuttavat poliittinen perinne, paikallis- ja aluevaalien tulos sekä Katalonian kriisi.

BARCELONA  Pääministeri  Pedro Sánchezin  sosialistipuolue voitti niukasti huhtikuiset parlamenttivaalit. Hallituksen muodostaminen Espanjassa on kuitenkin jälleen osoittautunut hankalaksi, sillä sosialistipuolue ei saanut ehdotonta enemmistöä eikä Espanjassa ole totuttu koalitiohallituksiin.
 Pääministeri Pedro Sánchez on neuvotellut sekä oikeisto- että vasemmistopuolueiden kanssa, mutta todennäköisimmältä vaihtoehdolta näyttää vähemmistöhallitus.
 Sánchez tarvitsee kaikesta huolimatta kuitenkin muiden puolueiden tuen tai edessä ovat jälleen uudet vaalit.
 Parlamentti äänestää Sanchezin ajaman hallituksen luottamuksesta. Jos Sánchez ei saa ensimmäisessä äänestyksessä ehdotonta enemmistöä taakseen, uusintaäänestyksessä riittää pelkkä enemmistö.
 Yle listasi kolme Espanjan politiikan solmukohtaa, jotka vaikeuttavat hallitusneuvotteluja.
 1. Hallituskumppanien puute
 Luonnollisin hallituskumppani sosialisteille olisi vasemmistolainen Podemos-puolue. Puolue kärsi kuitenkin tappion sekä parlamentti- että eurovaaleissa, minkä vuoksi oikeisto vastustaa sen nousemista hallitukseen.
 Podemosin puoluejohtaja  Pablo Iglesias  on luottavainen ministerinsalkkujen suhteen vaalituloksesta huolimatta.
 Vasemmistolaisen Podemos-puolueen puheenjohtaja Pablo Iglesias. Zipi / EPA-EFE
 – Oikeisto muodostaa koalitiohallituksia viidessä minuutissa. Siksi vasemmistokoalitio on kaikkein edistyksellisin hallitusvaihtoehto, Iglesias totesi sunnuntaina  El Pais -lehden haastattelussa.
 Muut hallituskumppanit ovat vähissä. Sánchez on yrittänyt neuvotella myös oikeistopuolue Ciudadanosin kanssa laihoin tuloksin. Mahdollista on kuitenkin, että oikeisto asettuu Sánchezin tueksi, jotta uudet vaalit voidaan välttää.
 2. Katalonian kriisi
 Huhtikuisissa parlamenttivaaleissa viisi Katalonian vangittua itsenäisyysjohtajaa valittiin parlamenttiin ja lisäksi Katalonian entinen aluejohtaja  Carles Puigdemont  ja varajohtaja  Oriol Junqueras  nousivat EU-parlamenttiin.
 Separatistijohtajat eivät kuitenkaan voi ottaa parlamenttipaikkoja vastaan. Maanpaossa Belgiassa elävä Puigdemontin pitäisi tulla Espanjaan vannomaan virkavalansa, ja hänet tultaisiin todennäköisesti pidättämään.
 Katalonian kriisi sai alkunsa jo pitkään jatkuneista itsenäistymispyrkimyksistä, jotka kulminoituivat vuonna 2017 järjestettyyn laittomaan itsenäisyysäänestykseen ja sitä seuranneeseen yksipuoliseen itsenäisyysjulistukseen.
 Separatistijohtajat ovat olleet yli vuoden tutkintavankeudessa ja oikeudenkäynti heitä vastaan päättyi viime keskiviikkona. Tuomioita saadaan odotella pitkälle syksyyn.
 YK on tuominnut raportissaan  kolmen itsenäisyysjohtajan pidätyksen ja pyytää Espanjaa vapauttamaan heidät. Espanja ei kuitenkaan ole reagoinut pyyntöön.
 Toisin kuin edeltäjänsä  Mariano Rajoy , Sánchez on pyrkinyt neuvottelemaan Katalonian separatistien kanssa. Itsenäisyyttä tai äänestystä siitä Sánchez ei kuitenkaan olisi sallimassa, sillä itsenäisyysäänestys on Espanjan perustuslain vastainen.
 Katalonian entinen pääministeri Carles Puigdemont Sloveniassa toukokuussa 2019. Antonio Bat / EPA
 Katalaanit ovat painostaneet Sánchezia muuttamaan perustuslakia, johon ei ole kajottu kertaakaan sen jälkeen, kun Espanjasta tuli demokratia diktaattori  Francisco Francon  ajan jälkeen.
 Erityisesti oikeistopuolueet kuitenkin vastustavat kaikenlaisia myötämielisiä eleitä Katalonian suhteen. Ensimmäistä kertaa parlamenttiin noussut, äärioikeistolaiseksi luonnehdittu Vox-puolue keräsi kannatusta juuri raivokkaalla Espanjan yhtenäisyyden puolustamisella.
 Pedro Sánchezin tilanne on hankala, sillä hän saattaa tarvita hallituksensa tueksi myös Katalonian separatistipuolueita, jotka yrittävät kiristää häneltä myönnytyksiä tuen saamiseksi.
 Kaikenlaiset myönnytykset toisivat Sánchezille kuitenkin epäluottamuslauseen. Siksi pääministeri on yrittänyt hakea tukea ennen kaikkea muilta puolueilta ja välttää riippuvuutta separatisteista.
 3. Alue- ja paikallisvaalien tulos
 Parlamentti ja EU-vaaleissa tappion kärsinyt oikeistopuolue Partido Popular on vahvistunut EU-vaalien kanssa samaan aikaan pidettyjen alue- ja paikallisvaalien seurauksena.
 Vaikka sosialistit saivat paremman tuloksen myös näissä vaaleissa, puolueen muodostama koalitio Ciudadanosin ja Vox-puolueen kanssa vahvistaa oikeiston asemaa monilla alueilla ja vaikuttaa myös hallitusneuvotteluihin.
 Kolme oikeistopuoluetta saattavat tehdä yhdessä päätöksen myös siitä, tukevatko ne Sánchezin hallitusta. Partido Popular on jo aiemmin linjannut, että se ei tue Sánchezin hallitusta missään tilanteessa.
 Mikäli Sánchez ottaa Podemosin mukaan hallitukseen, tukea tuskin on luvassa muiltakaan.
 Silloin luvassa ovat neljännet vaalit sitten vuoden 2015 jälkeen.

Espanjassa lyödään jälleen päätä seinään – pääministeri ei löydä hallituskumppaneita ja vähemmistöhallituksenkin muodostaminenkin takkuaa


Summary: Voit katsoa keskustelun suorana klikkaamalla yllä olevaa kuvaa.

Tasavallan presidentin Kultaranta-keskustelut huipentuvat tänään maanantaina poliitikan murroksesta käytävään keskusteluun.
 Voit katsoa kello 14.30 alkavan keskustelun suorana klikkaamalla tämän jutun kuvaa. Voit katsoa keskustelun suorana myös Yle TV1:ssä.
 Päätöskeskustelun aiheena on politiikan murros ja kestääkö demokratia sen. Aiheesta ovat keskustelemassa ministeri  Seppo Kääriäinen , professori  Anu Kantola  Helsingin yliopistosta, Suomi Atlantti-Seuran puheenjohtaja  Liisa Jaakonsaari  ja Helsingin Sanomien toimittaja  Heikki Aittokoski . Keskustelun vetää Ylen toimittaja  Olli Seuri .
 Kultaranta-keskustelut järjestetään nyt seitsemättä kertaa.

Katso suorana kello 14.30: Kestääkö demokratia politiikan murroksessa – Kultaranta-keskustelut päättyvät


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Ylisuurten vuokrankorotusten pitäisi jäädä historiaan
 Korkeiden asumiskustannusten taltuttaminen on yksi uuden hallituksen tavoitteista. Asuntomarkkinoiden ongelmiin purevia keinoja etsitään kansainvälisen vertailun avulla ulkomaita myöten. Hallitusohjelmaan on kirjattu, että erityisesti  vuokralaisten asemaa halutaan vahvistaa .
 Ammatillista itsevarmuutta voi tietoisesti kehittää
 Niko Haapalainen huomasi pian työt aloitettuaan, että hänen ei odotetakaan osaavan kaikkea. Vaikka työharjoittelun alku pelotti, nyt töihin on mukava mennä. Karoliina Simoinen / Yle
 23-vuotiaalle  Niko Haapalaiselle  oman alan työharjoittelu tuntui aluksi tuomiopäivältä. Haapalainen ajatteli, ettei ole tarpeeksi hyvä eikä edes ansaitse työstään palkkaa. Työhyvinvoinnin dosentti  Marja-Liisa Mankan  mukaan työtä ei kuulukaan osata, kun sen aloittaa. Kysyimme vinkit oman  ammatillisen itsevarmuuden kehittämiseen .
 Yle seuraa: Kultaranta-keskustelut jatkuvat
 Sauli Niinistö  Roni Rekomaa / Lehtikuva
 Seitsemättä kertaa järjestettävät tasavallan presidentin  Kultaranta-keskustelut  huipentuvat tänään poliitikan murroksesta käytävään keskusteluun. Keskusteluissa pohditaan muun muassa sitä, kestääkö demokratia muutoksen.
 Espanjassa lyödään jälleen päätä seinään – pääministeri Sánchez ei löydä hallituskumppaneita
 Espanjan pääministeri Pedro Sánchez kesäkuussa 2019. Domenic Aquilina / EPA
 Pääministeri  Pedro Sánchezin  sosialistipuolue voitti niukasti huhtikuiset parlamenttivaalit.  Hallituksen muodostaminen Espanjassa on kuitenkin jälleen  osoittautunut hankalaksi, sillä sosialistipuolue ei saanut ehdotonta enemmistöä eikä Espanjassa ole totuttu koalitiohallituksiin. Toimittaja  Maija Salmi  kertoo, miksi hallituksen muodostaminen Espanjassa takkuaa.
 Suuri osa Argentiinan ja Uruguayn pimentäneestä sähkökatkoksesta on korjattu
 Näkymä kadulta Buenos Airesista sähkökatkoksen aikana sunnuntaina. Alejandro Pagni / AFP
 Valtaosa sähkönjakeluongelmista on saatu korjattua Argentiinassa ja Uruguayssa. Molemmat maat pimenivät kokonaisuudessaan aamu seitsemän jälkeen paikallista aikaa. Vielä ei tiedetä,  mistä valtaisa sähkökatkos  johtui.
 Sää on juhannusviikolla lämmintä
 Anniina Valtonen / Yle
 Etenkin maan etelä- ja keskiosassa on juhannusviikolla helteistä. Maanantaina Perämeren rannikkoseuduilla voi esiintyä sadekuuroja. Illalla sade- ja ukkoskuurot yleistyvät maan keskivaihella. Sade- ja ukkoskuurot liikkuvat itään. Etelässä on aurinkoista ja helteistä. Sadekuurot yleistyvät varsinkin Pohjois-Suomessa.
 Lue lisää säästä  Ylen sääsivuilta .

Herätys: Hallitus parantaa vuokralaisten asemaa, oma osaaminen epäilyttää työelämän kynnyksellä, juhannusviikolle luvataan lämmintä säätä